Irackí vojaci prenikli do Mósulu, premiér Abádí vyzýva ku kapitulácii

Na pozície IS v okolí Mósulu útočilo viac ako 25-tisíc ozbrojencov.

MÓSUL. Iracké vládne jednotky prekročili v pondelok prvýkrát po dvoch týždňoch bojov hranice severoirackého mesta Mósul, ktoré od júna 2014 ovládajú militanti z organizácie Islamský štát (IS). Informovala o tom agentúra Reuters. Preniknúť do Mósulu sa irackým jednotkám podarilo v štvrti Karáma. Iracký premiér Hajdar Abádí vyzval prostredníctvom štátnej televízie bojovníkov extrémistickej organizácie Islamský štát (IS) v Mósule, aby sa vzdali, zatiaľ čo vládne sily napredujú vo svojej ofenzíve s cieľom oslobodiť toto mesto spod nadvlády džihádistov. Iracké sily "obkľúčia Dáiš (IS) zo všetkých strán a, ak Boh dá, utnú hlavu tomuto hadovi", citovala agentúra AP vyjadrenie Abádího v meste Šúra južne od Mósulu, kde navštívil vojakov. Podľa premiéra, ktorý hovoril pred kamerou v bojovej uniforme, bojovníci IS "nebudú mať žiadne východisko ani žiadnu možnosť úniku". "Buď zomrú, alebo sa vzdajú," varoval Abádí. Iracký brigádny generál Hajdar Fázil medzitým informoval o prevzatí kontroly nad dedinou Bázwájá ako posledným miestom pri východnom okraji Mósulu, ktoré zostávalo dobyť pred vstupom do samotného mesta. Armádne špeciálne jednotky podľa neho plánujú začať s oslobodzovaním Mósulu už "čoskoro", pričom sa nachádzajú necelú míľu (1,6 kilometra) od hranice mesta. Agentúra Reuters však v priebehu dneška uviedla, že vládne sily už prenikli do Mósulu, konkrétne do východnej štvrte Karáma. Na pozície IS v okolí Mósulu útočilo v pondelok viac ako 25-tisíc ozbrojencov z radov irackej armády, polovojenských kurdských jednotiek péšmarga, sunnitských kmeňových jednotiek a štátom schválených šiitských milícií. Ich spoločnú ofenzívu podporuje náletmi koalícia vedená Spojenými štátmi. Predpokladá sa, že bitka o Mósul môže trvať celé týždne, dokonca aj mesiace. V Mósule sa podľa odhadov stále nachádza viac ako milión ľudí a niekoľko tisíc bojovníkov IS. Mósul je v rukách islamistov od leta roku 2014, keď sa im podarilo zmocniť veľkých častí územia na severe a západe Iraku. Mósul je poslednou veľkou baštou IS v Iraku.


Eset postaví výskumné centrum v areáli bývalej vojenskej nemocnice

Dokončenie stavby Eset campus očakávajú v roku 2026.

BRATISLAVA. Spoločnosť Eset plánuje na bratislavskej Patrónke, v areáli bývalej vojenskej nemocnice, vytvoriť rozsiahly kampus, ktorý má byť centrom inovácií, kreativity a výskumu v hlavnom meste. Dotknuté pozemky získala softvérová firma v roku 2017 a momentálne pripravuje medzinárodnú ideovú architektonickú súťaž, z ktorej má vzísť koncepčný architekt projektu. Výstavbu plánuje spustiť v rokoch 2024-2025 a otvorenie kampusu v roku 2026. Kampus, neďaleko rekreačnej lokality Železná studienka, má vytvoriť kvalitné a podnetné prostredie pre top IT a technologické firmy. Prepojiť ich má s technicky zameranými vysokými školami. "Chceme tu vybudovať epicentrum inovácií a premeniť túto časť na pulzujúci priestor, ktorý bude žiť aj mimo pracovného času. Nechceme tu vybudovať sídlo iba pre Eset, ale vytvoriť ekosystém množstva inovatívnych firiem, hlavne technologických. Koncentrácia takýchto firiem vie priniesť veľa pridanej hodnoty, dobrým príkladom je americký Silicon Valley," priblížil v stredu na brífingu prevádzkový riaditeľ spoločnosti Pavel Luka. Celkové investície do projektu odhaduje firma zatiaľ na úrovni okolo 100 miliónov eur. Popri novom sídle a globálnom vedecko-výskumnom centre majú vzniknúť aj priestory na prenájom pre inovatívne technologické firmy a taktiež "inkubátor" pre startupy. Firma zvažuje vytvoriť v kampuse i moderné formy ubytovania pre študentov na princípe "co-living", čo by prehĺbilo integráciu vysokých škôl v rámci tohto systému. Projekt na Patrónke počíta aj s verejnými priestormi a poskytnúť má sčasti aj rezidenčnú funkciu. Tá má byť zastúpená najmä apartmánmi na prenájom, určenými predovšetkým zamestnancom firiem v kampuse. Investor chce v areáli bývalej vojenskej nemocnice vybudovať aj jedáleň, reštaurácie, kaviarne, obchody, lekáreň, zubnú ambulanciu či škôlku pre deti zamestnancov. Chýbať nemá ani telocvičňa, obchody a požičovňa bicyklov či auditórium. Firma sľubuje aj park, veľké plochy zelene, ale aj vybudovanie dostatočných parkovacích kapacít. Tie by mali byť cez víkend k dispozícii aj verejnosti pri rôznych podujatiach či návšteve bratislavského lesoparku. Aktuálne sa pripravuje ideová architektonická súťaž, z ktorej má vzísť koncepčný architekt projektu. Firma chce v najbližších dňoch osloviť tri ateliéry, ktoré by do konca roka mali spracovať ideový návrh urbanisticko-architektonického riešenia, ako by k lokalite pristúpili. Na základe toho si chce investor vybrať dlhodobého partnera, s ktorým bude projekt vznikať. Starostku bratislavskej mestskej časti Karlova Ves Danu Čahojovú v utorok previedol investor areálom bývalej vojenskej nemocnice. Starostka tvrdí, že rastie nádej na vybudovanie zmysluplného projektu. Areál podľa nej vydražili za desiatky miliónov eur. Upozornila však, že v areáli sa ešte donedávna investovalo, fungovali ambulancie a nemocničné lôžka. "Nemocnicu tu už vraj nepotrebujeme, lebo so zdravotníctvom máme lepšie plány. Všetci dúfame, lebo aj tak nemáme na výber. Ale vykašľať sa na kardinálny problém starnutia populácie, zbaviť sa vlastníctva nehnuteľností, ktoré s minimálnymi nákladmi a v ideálnom prostredí mohli poskytnúť dôstojné útočisko pre ľudí odkázaných na sociálne služby všetkého druhu, je strašný čin," vyhlásila starostka na sociálnej sieti. Poukazuje pritom, že denno-denne sa vo svojom povolaní stretávajú s ľuďmi hľadajúcimi pomoc, nezvládajúcimi ťažké životné situácie, osamelými, starými a chudobnými. "Počet ľudí na čakačkách rastie," podotkla. Luka priblížil, že budovy v areáli bývalej vojenskej nemocnice sú z rôzneho obdobia a vznikali najmä po 2. svetovej vojne. Tie najnovšie sú z 90. rokov 20. storočia a boli postavené pre potreby nemocnice. "Vyhodnotili sme to tak, že nie sú pre nás veľmi použiteľné," vyhlásil. Investor však chce zachovať a kreatívne využiť tunajšie podzemné bunkre. Tie ako protiletecké kryty slúžili pre pacientov a personál nemocnice a vybudované boli v roku 1943. Využité boli pri bombardovaní Bratislavy v roku 1944.


Stretnutie Pompea a predstaviteľa KĽDR odložili

Termín nového stretnutia zatiaľ známy nie je.

WASHIGNTON. Stretnutie amerického ministra zahraničných vecí Mikea Pompea a predstaviteľa Severnej Kórey, naplánované na štvrtok 8. novembra v New Yorku, preložili na neskorší neurčený termín. V stredu o tom informovalo americké ministerstvo zahraničných vecí. Ich stretnutie sa uskutoční vtedy, keď to obom stranám "umožnia ich príslušné plány", uviedla vo vyhlásení hovorkyňa rezortu diplomacie USA Heather Nauertová. Dodala však, že vzájomné "rozhovory budú naďalej pokračovať", ale podrobnosti neuviedla, informovala agentúra DPA. Nauertová zároveň zdôraznila, že USA sa naďalej zameriavajú na plnenie záväzkov, na ktorých sa dohodli na summite v júni v Singapure americký prezident Donald Trump a severokórejský vodca Kim Čong-un. Lídri sa na ňom zaviazali, že sa budú snažiť o dosiahnutie denuklearizácie Kórejského polostrova, proces sa však neskôr zasekol na otázke, ako tento cieľ reálne dosiahnuť. Pompeo sa mal vo štvrtok v New Yorku stretnúť so šéfom severokórejskej diplomacie Kim Jong-čcholom, aby s ním prediskutoval denuklearizáciu a možný druhý summit Trumpa a Kim Čong-una.


Rodičom s deťmi s nepriaznivým zdravotným stavom príspevok nestúpne

BRATISLAVA. Suma rodičovského príspevku pre rodičov starajúcich sa o dieťa s nepriaznivým zdravotným stavom vo veku do šiestich rokov sa nezvýši. Plénum Národnej rady (NR) SR totiž pri dnešnom hlasovaní neposunulo do druhého čítania návrh novely zákona o rodičovskom príspevku, ktorý takúto zmenu navrhoval. Právnu normu parlamentu predložila poslankyňa SaS Lucia Ďuriš Nicholsonová. "Potreby rodín, ktoré sa starajú o deti so zdravotným postihnutím jednoznačne preukazujú, že ich náklady na zabezpečenie starostlivosti ich detí, ktoré súvisia s ich nepriaznivým zdravotným stavom, sú mimoriadne vysoké," odôvodňovala svoj zámer. Je to podľa nej pre rodiny vysoká finančná záťaž a rodiny nie sú schopné si ich zabezpečovať zo svojich príjmov. Súčasná suma rodičovského príspevku je podľa jej slov vo výške 203,20 eura mesačne. Poslankyňa ju v novele navrhovala zvýšiť na 345 eur mesačne. "To by vlastne predstavovalo 1,5 násobok sumy súčasnej výšky rodičovského príspevku," vyčíslila. Zároveň Ďuriš Nicholsonová plénu predstavila aj novelu zákona o peňažných príspevkoch na kompenzáciu ťažkého zdravotného postihnutia. V nej chcela uľahčiť prístup občanom s ťažkým zdravotným postihnutím, vrátane detí a ich rodičov, k poskytovaniu adekvátnej podpory prostredníctvom peňažných príspevkov na kompenzáciu a iných foriem pomoci. Ani s týmto návrhom však neuspela, poslanci ho neposunuli do druhého čítania.


Froome mal počas Vuelty pozitívny dopingový test, hrozí mu aj odobranie titulu

Brit je štvornásobným víťazom Tour de France.

PARÍŽ. Staval sa do pozície ambasádora športu. Bojoval proti dopingu, bol za férové podmienky a ctil džentlmenstvo. Štvornásobný víťaz Tour de France Chris Froome však môže o povesť čistého šampióna poľahky prísť. Pri víťazstve na Vuelte v tomto roku si pomáhal salbutamolom. Látku používajú astmatici, aby predchádzali záchvatom. Pomáha im uvoľniť dýchacie cesty a zlepšiť príjem kyslíka do pľúc. Vo vzorke moču rodáka z Kene, ktorú odobrali 7. septembra po 18. etape Vuelty, objavili 2000 nanogramov salbutamolu. Maximálna povolená hranica je pritom 1000 nanogramov. Froome mal pozitívnu A- aj B-vzorku. Liečivo bolo na zozname zakázaných látok do roku 2010. Športovci ho mohli používať len v prípade, že na to mali terapeutickú výnimku. Svetová antidopingová agentúra ho však potom zo zoznamu stiahla. Teraz ho môže užívať ktokoľvek. Je však stanovený limit, ktorý by nemal profesionálny športovec prekročiť. Froomovi sa to stalo. Medzinárodná cyklistická únia (UCI) vo svojom stanovisku uviedla, že "prítomnosť látky ako salbutamol vo vzorke nemá za následok automatické suspendovanie jazdca." "Prítomnosť salbutamolu v moči v koncentrácii vyššej ako 1000 nanogramov alebo formoterolu v koncentrácii vyššej ako 40 ng/ml sa nepovažuje za zamýšľané terapeutické použitie, ale za nepriaznivý analytický nález, ak športovec nepreukáže kontrolovanou farmakokinetickou štúdiou, že abnormálny výsledok bol spôsobený inhalačným použitím terapeutickej dávky do maximálneho množstva uvedeného vyššie," píše sa v oficiálnom texte zoznamu zakázaných látok a metód, ktorý aktualizuje Svetová antidopingová agentúra (WADA). pomáha uvoľniť dýchacie cesty, zmierniť pocit zovretia hrudníka, pískavé dýchanie a kašeľ, ktoré súvisia s astmou a tým uľahčuje dýchanie UCI požiadala Frooma o vysvetlenie. Podľa pravidiel Vuelty môže prísť britský jazdec o titul, ak nebude vedieť dostatočným spôsobom zdôvodniť výšku dávok lieku. Hrozí mu aj vylúčenie z budúcoročného Tour de France a Giro d'Italia. Takto pochodil v roku 2007 taliansky cyklista Alessandro Petacchi, ktorý za rovnaký priestupok dostal 12-mesačný dištanc. O Froomovi je už dlhodobo známe, že od detstva trpí astmou a na používanie prostriedkov na jej liečbu má schválenú terapeutickú výnimku (TUE). Podľa vedenia tímu Sky sa Britovi počas záverečného týždňa Vuelty zdravotný stav zhoršil, preto vyhľadal lekársku pomoc. "Vypočul som rady tímového lekára a zvýšil som si dávky salbutamolu. Ako zvyčajne, venoval som dôkladnú starostlivosť tomu, aby som neprijal viac ako je prípustná dávka," cituje Frooma portál CyclingNews. Chris má moju najvyššiu dôveru v tom, že iba nasledoval lekárske rady s cieľom potlačiť negatívne príznaky astmy, pričom sa držal povolenej medze dávkovania. "UCI má plné právo na to, aby skúmala a analyzovala výsledky dopingových testov. Jej predstaviteľom poskytnem všetky potrebné informácie, ktoré budú odo mňa žiadať. Je všeobecne známe, že mám astmu a dobre viem, aké sú pravidlá UCI. Na liečbu symptómov môjho ochorenia používam inhalátor. Je mi jasné, že ma budú testovať vždy, keď mám na významných pretekoch sebe žlté tričko pre vedúceho pretekára," uviedol Froome vo svojom vyhlásení. Bude zaujímavé, či Medzinárodná cyklistická únia Frooma potrestá. O prípade vie už vyše dvoch mesiacov, zatiaľ však nič nepodnikla a informácie zverejnila až teraz. V minulosti za prekročenie povolenej hodnoty salbutamolu dostal trest Diego Ulissi. Na Gire v roku 2014 mal vo vzorke 1900 nanogramov na mililiter. Deväť mesiacov nemohol súťažiť. Ak by Froome dostal rovnaký trest, jeho stop by trval do júna 2018 a naisto by neštartoval na talianskom Gire ako pôvodne plánoval. „Prirodzene je to sklamanie, ale nemôžem povedať, že je to až také prekvapujúce,“ napísla na twitteri o Froomovom náleze odborník na športovú medicínu Jeroen Swart. V roku 2015 práve on analyzoval a zverejnil výsledky nezávislých testov, ktoré Froome podstúpil, aby dokázal, že súťaží bez pomoci nedovolených prostriedkov. Swart uvádza, že látky ako salbutamol z hľadiska zlepšenia výkonnosti nie sú až také účinné. Sám však nerozumie ako mohlo dôjsť k tomu, že Froome prekročil limit „Ak viete, že vás čaká kontrola, potom by ste sa práve týmto vlastne odrovnali. Podľa štúdií je však už bez toho limit pri užívaní tohto lieku nastavený veľmi vysoko,” uvádza Swart. Tím Sky sa dostáva do negatívnej pozície a jeho reputácia je dosť naštrbená. Ak by Froome o titul z Vuelty prišiel, môže to ohroziť aj fungovanie britského tímu v budúcnosti. Opakuje sa totiž situácia, kedy jeho úspešní jazdci využívajú terapeutické výnimky na silné lieky. Platilo to aj o Bradleym Wigginsovi, ktorý v rokoch 2011, 2012 aj 2013 dostal silné kortikoidy, ktoré sa používajú na liečbu alergie. Liek však dokáže výrazne zvýšiť výkonnosť. Wiggins vyhral Tour v roku 2012. Bývalý tréner Sky Shane Sutton nedávno v dokumente BBC uviedol, že v tíme využívali všetky dostupné možnosti na získanie "menších výhod." "Ak máte športovca, ktorý je pripravený na 95 percent a tých chýbajúcich 5 percent je, že ho trápi zranenie alebo zdravie, tak získate terapeutickú výnimku, ak tú možnosť máte. Robili sme to, ale len preto, že to pravidlá umožňovali," hovoril Sutton pre BBC. Tím Sky pritom od svojho založenia deklaroval nulovú toleranciu voči dopingu a z tímu museli odísť všetci zamestnanci, ktorí sa priznali, že v minulosti dopovali. "Myslím, že je všetkým jasné, že v Sky obchádzajú systém. Je to dosť očividné. Je to pre mňa dosť veľké sklamanie. Tím, ktorý tvrdí, že má nulovú toleranciu k dopingu, sa dostáva do šedej zóny, ktorou užívanie kortikoidov je," vravel pre BBC bývalý pretekár David Millar. Šéf tímu Sky Dave Brailsford vyhlásil, že tím bude spolupracovať s UCI, aby spoločne zistili dôvod zvýšenej koncentrácie látky u Frooma. "Existujú zložité zdravotné a fyziologické záležitosti, ktoré ovplyvňujú metabolizmus a vylučovanie salbutamolu. Sme odhodlaní zistiť fakty a pochopiť, čo presne sa v tomto prípade stalo," uviedol v tímovom vyhlásení. "Chris má moju najvyššiu dôveru v tom, že iba nasledoval lekárske rady s cieľom potlačiť negatívne príznaky astmy, pričom sa držal povolenej medze dávkovania," doplnil. Frooma spájali s dopingom už aj v minulosti. Útoky skupiny hackerov s názvom Fancy Bears odhalili, že Brit v máji 2013 a apríli 2014 požiadal o terapeutickú výnimku pre kortikosteroid prednisolon. "Otvorene som hovoril pred médiami o mojich terapeutických výnimkách a uniknuté dokumenty len potvrdzujú moje vyhlásenia z minulosti na túto tému," uviedol v septembri 2016 štvornásobný celkový víťaz Tour de France. "Za deväť rokov v profesionálnom dianí som dvakrát požiadal o TUE pre zhoršenú astmu, naposledy v roku 2014," dodal. V roku 2015 francúzsky lekár Pierre Sallet z organizácie Športovci pre transparentnosť tvrdil, že Brit v desiatej etape Tour de France počas záverečného stúpania na Col du Soudet vynaložil silu 7,04 wattov na kilogram, čo je podľa odborníkov mimo dosahu ľudských síl. Pokiaľ neužívajú doping. Aby Froome umlčal kritikov, zverejnil citlivé dáta, ktoré športovci obvykle taja. "Nie je to pravda. Chris mal presne 5,78 wattov na kilogram, čo sa už dá zvládnuť," objasnil tímový tréner Tim Kerrison. Hodnota 5,78 wattov na kilogram je síce tiež veľmi vysoká, ale už zodpovedá výkonnosti mimoriadneho, špičkovo trénovaného cyklistu. "Urobil som všetko, čo som mohol. Viem, že sú ľudia, ktorí sú presvedčení o mojej vine. Tých nepresvedčí o opaku nič. S tým nič neurobím," vyhlásil.


DOBRÉ RÁNOMimoriadny podcast: Nahrávka Gorily je vonku. Čo to spraví so štátom
 Minúta po minúte
 Ako riešili úplatky
 Čo je v Gorile?
 Fico v Gorile
 Tlačovka Fica
 Haščák a Határ
 Haščák a Malchárek
 Pellegriniho reakcia
 Reakcie
 Budú protesty
 Komentár I
 Komentár II
 Komentár III
Podcast

Redakcie slovenských médií dostali v noci z utorka na stredu e-mail s odkazom na údajnú nahrávku Gorila.  Analytický prepis rozhovorov z konšpiračného bytu na Vazovovej bol známy už dlho, teraz si môže hlasy aktérov vypočuť celé Slovensko. Ako to zmení spoločnosť? Ako sa k nahrávke postavia jednotliví aktéri? Zuzana Kovačič Hanzelová sa rozprávala s Adamom Valčekom a Matúšom Burčíkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Zemanova posledná zahraničná cesta povedie na Slovensko

PRAHA, BRATISLAVA. Miloš Zeman absolvuje svoju poslednú zahraničnú cestu ako súčasný český prezident pravdepodobne na Slovensku. Pre TASR to v piatok potvrdil riaditeľ komunikačného oddelenia kancelárie prezidenta SR Roman Krpelan. "Prezident Českej republiky pricestuje na návštevu Slovenska 12. decembra," spresnil. Český prezident sa na Slovensku zdrží iba jeden deň, keďže 13. decembra má menovať menšinovú vládu Andreja Babiša. V rámci programu by sa mal stretnúť so slovenským partnerom Andrejom Kiskom. "Hlavný zmysel návštevy spočíva v symbolike, dodržaní tradície a v povedaní si, že máme k sebe blízko. Ide teda o vyslovene priateľskú návštevu," uviedol pre TASR Zemanov hovorca Jiří Ovčáček. Zeman sa mal pôvodne stretnúť i s premiérom Robertom Ficom, schôdzka sa však pre premiérovu účasť na klimatickom summite vo Francúzsku neuskutoční.


Kaliňák ukázal obce, v ktorých chce bojovať s rómskou kriminalitou

Viacerí starostovia či primátori sa účasti na zozname čudujú. Spôsob, akým „problémové lokality“ ministerstvo vytypovalo, si necháva pre seba

BRATISLAVA. S Rómami z osady, ktorá je súčasťou dvojtisícovej obce Kendice pri Prešove, nie sú žiadne väčšie problémy. Ostatných obyvateľov neobťažujú a starosta Jozef Hlavatý (nezávislý) hovorí, že by ich bolo treba viesť najmä k tomu, aby deti dodržiavali školskú dochádzku. Obec sa napriek tomu dostala na zoznam 200 „problémových rómskych lokalít“, kde má pribudnúť viac policajtov. Zámer nedávno ohlásil minister vnútra Robert Kaliňák na sneme Smeru. Strana chce aj takto ukončiť politickú korektnosť. V obciach, ktoré po analýzach vybralo Kaliňákovo ministerstvo, chce „zásadným spôsobom" zvýšiť výkon Policajného zboru, aby boli policajti „prítomnejší a zlepšovali situáciu pri prevencii kriminality“. Zoznam obcí, ktoré mal Kaliňák na mysli, ministerstvo najskôr nezverejnilo. Poskytlo SME len počty referentov v policajných okresoch, ktoré podľa neho budú kopírovať zvyšovanie počtu policajtov. Menný zoznam obcí poslalo až po žiadosti podľa infozákona. Viacerí starostovia či primátori obcí z Kaliňákovho zoznamu sú prekvapení. „Nemám pocit, že by sme mali u nás zvýšenú kriminalitu, nemáme tu žiadne vykrádačky alebo vraždy. Stáva sa možno, že niekto kradne haluzinu z lesa,“ hovorí Vladimír Horváth, starosta obce Hranovnica, ktorá má v zozname dve problémové lokality. Kandidoval za stranu Právo a spravodlivosť. Sťažuje sa, že ministerstvo či polícia s rómskymi starostami nekomunikujú a nehľadajú s nimi riešenia. Zvýšiť počet policajtov za pomoc vylúčeným komunitám nepovažuje. Súhlasí aj Hlavatý. „Represia nie je riešenie, oveľa vhodnejšia by bola prevencia." Radšej by prijal viac peňazí na komunitných či terénno-sociálnych pracovníkov, ktorých má obec šesť. Ich práca v komunitnom centre, ktoré v obci vzniklo len minulý rok, je podľa neho efektívnejšia ako príležitostné obchôdzky policajtov v osade. Problémové miesta ministerstvo našlo najmä v Košickom a Prešovskom kraji. Až pätnásťkrát sa v zozname objavuje Trnava, kde napísalo aj konkrétnu ulicu s číslami problematických domov. Mestská polícia hovorí, že na spomenutej ulici má už od roku 2008 vysunuté pracovisko a pracuje aj s rómskymi špecialistami. Častým problémom bývajú rôzne priestupky proti spolunažívaniu, rušenie nočného pokoja či dodržiavanie čistoty. Prečo chce dlhoročný minister posilňovať hliadky až teraz, jasné nie je. Veliteľ policajného okrsku Vladimír Baričič hovorí, že počet priestupkov na ulici klesá. V roku 2013 ich bolo 82, vlani 48. Vedenie mesta napriek tomu zámer víta. Hovorca Trnavy Pavol Tomašovič hovorí, že o intenzívnejšiu spoluprácu mestskej a štátnej polície sa snažili už viackrát. Každú aktivitu na posilnenie bezpečnosti víta aj primátor Štefan Gregor zo Šiah (nezávislý), ktoré sú na zozname päťkrát. Analytik Martin Dubéci zo združenia Progresívne Slovensko hovorí, že na zozname môžu byť problémové lokality, kde treba bezpečnostnú situáciu zlepšiť. Nepozdáva sa mu však spôsob, aký ministerstvo zvolilo, ani to, že sa na zoznam dostali lokality, ktoré tam zrejme nemajú byť. Na klesajúcu kriminalitu vo vyznačených okresoch, ako sú Trebišov či Spišská Nová Ves, už poukázala aj RTVS. „Odpovede, ako analýza vznikla a aké dáta v nej použili, sme sa vôbec nedočkali. Vyhýbajú sa tomu zvláštnymi zdôvodneniami,“ poukazuje Dubéci. Ministerstvo vnútra tvrdí, že plný rozsah analýzy podľa zákona zverejniť nemôže. Nárok na tieto informácie majú podľa neho len súdy, prokuratúra či rôzne štátne úrady. Zoznam obcí vraj poskytlo len „z dôvodu záujmu verejnosti na informovaní“ a posilniť políciu v týchto lokalitách je jednou z priorít roku. Dubéci sa proti rozhodnutiu odvolal a dáta si vypýtal znovu. Zoznam sa výrazne líši aj od pravidelne zverejňovaných máp kriminality. Konanie ministerstva kritizuje aj Jarmila Lajčáková z Centra pre výskum etnicity a kultúry. Za nešťastný považuje už aj vznik zoznamu. "Nezamýšľaným dôsledkom môže byť, že sa stane návodom pre extrémistické skupiny a strany pri rozostavovaní ich hliadok či sústreďovaní činnosti,“ obáva sa. Rovnaké dôsledky sa podľa nej brali do úvahy v roku 2013 pri zostavovaní Atlasu rómskych komunít, ktorý mal ponúknuť prehľad o stave rómskej menšiny na Slovensku. Namiesto vytvárania nepriateľa by sa malo Kaliňákovo ministerstvo podľa Lajčákovej sústrediť na čerpanie eurofondov na projekty, ktoré sa osvedčili. „Ministerstvo vnútra má pod sebou napríklad operačný program, ktorý sa zameriava na prestupné bývanie pre tieto skupiny a ich integráciu do spoločnosti." Starostov a primátorov treba preto podľa nej viesť, aby sa zapájali do týchto snáh.   Prešovský kraj Košický kraj Nitriansky kraj Trnavský kraj Žilinský kraj Bratislavský kraj Banskobystrický kraj Zdroj: MV SR   Tento text ste mohli čítať vďaka tomu, že platíte za obsah. Vážime si to.


V Taliansku zadržali desiatky migrantov na ukrajinskej jachte

Na palube jachty bolo 71 nelegálnych migrantov.

KYJEV. Talianske bezpečnostné zložky objavili neďaleko prístavného mesta Crotone ukrajinskú jachtu so 71 nelegálnymi migrantmi. K talianskym brehom sa dopravili z Turecka, informovala v piatok agentúra Ukrinform s odvolaním sa na Štátnu hraničnú stráž Ukrajiny (DPSU). Hoci sa jachta plavila pod nemeckou vlajkou, v skutočnosti vyplávala z prístavu v ukrajinskej Mykolajivskej oblasti pod vlajkou Ukrajiny.


Reformistický viceprezident odstúpil z iránskych volieb v prospech Rúháního

Voľby sa vo veľkej miere považujú za akési referendum o jadrovej dohode so svetovými veľmocami.

TEHERÁN. Z iránskych prezidentských volieb odstúpil v utorok ďalší kandidát - reformistický prvý viceprezident Eshák Džahángírí. Oznámila to štátna tlačová agentúra IRNA s tým, že Džahángírí odstúpil, aby posilnil kampaň súčasného prezidenta Hasana Rúháního. Vo voľbách novej hlavy štátu, ktoré budú v piatok, tak zostali už iba štyria kandidáti, informovala tlačová agentúra AP. V pondelok sa vzdal prezidentskej kandidatúry konzervatívny starosta Teheránu Mohammad Báker Kálíbáf. Odstúpil v prospech kandidáta tvrdého krídla, konzervatívneho duchovného Ebráhíma Raísího, ktorý je podľa iránskej štátnej televízie favoritom najvyššieho duchovného vodcu ajatolláha Alího Chameneího. Voľby sa vo veľkej miere považujú za akési referendum o jadrovej dohode so svetovými veľmocami, ktorú vyrokovala vláda súčasného prezidenta Rúháního. Podľa tejto dohody Irán obmedzil obohacovanie uránu výmenou za zrušenie niektorých ekonomických sankcií. Štyria zostávajúci kandidáti v prezidentských voľbách sú: prezident Hasan Rúhání, konzervatívny duchovný Ebráhím Raísí, bývalý minister kultúry Mostafá Mír Salím a bývalý minister telesnej výchovy Mostafá Hášemitabá.


Vo vlaku z Bratislavy do Viedne našli mŕveho Slováka

Cestujúci našiel mladíka sedieť vo vozni bez známok života.

KITTSEE. Mŕtveho 28-ročného občana Slovenskej republiky našli v stredu popoludní v regionálnom vlaku v spolkovej krajine Burgenland. Oznámilo to vo štvrtok tamojšie policajné riaditeľstvo. Vlak smeroval z Bratislavy do Viedne. Tesne pred stanicou v obci Gattendorf informoval cestujúci vlakvedúceho, že v jednom z vozňov našiel sedieť muža bez známok života. Vlakvedúci následne upovedomil záchranárov a políciu. Po zastavení vlaku v Gattendorfe privolaný lekár konštatoval smrť Slováka. Jej príčinu určí pitva nariadená prokurátorom.


Pri zostupe z Matterhornu zahynul juhokórejský horolezec

Ide už o siedmu tohtoročnú obeť alpeského štítu na území Švajčiarska.

ŽENEVA. Po páde pri zostupe z Matterhornu, jedného z najvyšších vrcholov Álp, zahynul v utorok horolezec z Južnej Kórey. V stredu o tom informovala švajčiarska polícia. Horolezec liezol spolu s kolegom z Južnej Kórey, no ešte pred výstupom na vrchol sa od neho rozhodol oddeliť a vrátiť sa dole. Pri zostupe sa vo výške okolo 3 700 metrov nad morom pošmykol a spadol na skaly z výšky asi 200 metrov. Druhého juhokórejského horolezca odviezol vrtuľník horskej služby. Podľa švajčiarskej polície ide už o siedmu tohtoročnú obeť Matterhornu. Matterhorn, ktorý sa nachádza na hraniciach Švajčiarska a Talianska, sa týči do výšky 4 478 metrov nad morom a je šiestym najvyšším vrcholom Álp. Najvyšším alpským vrcholom je Mont Blanc, ktorý leží na hraniciach Francúzska a Talianska siaha do nadmorskej výšky 4 808 metrov.


Prijímanie utečencov sa zmení, Brusel bude v decembri rokovať o nových pravidlách

Otázka kvót v roku 2015 výrazným spôsobom rozdelila krajiny Únie.

BRUSEL. Decembrový summit Európskej únie sa bude zaoberať reformou azylového systému. Novinárom to po prvej časti summitu EÚ v Bruseli povedal predseda schôdzky Donald Tusk. Krajiny o veci neúspešne diskutujú už dlhšie ako rok, podľa Tuska bude teraz cieľom nájsť zhodu v tejto otázke v prvej polovici budúceho roka. Počas bulharského predsedníctva EÚ sa tak štáty pokúsia prekonať terajšie zásadné rozdiely predovšetkým v pohľade na trvalý mechanizmus prerozdeľovania žiadateľov o azyl. Ten Európska komisia do reformy zapracovala ako poslednú možnosť pre prípad, že by niektorý členský štát musel čeliť náhlemu prívalu veľkého počtu migrantov. Česko a ďalšie štáty zo stredu a východu Európy podobné riešenie dlhodobo odmietajú. Európska komisia reformu takzvaného dublinského systému, ktorý upravuje azylovú politiku v EÚ, ponúkla v máji 2016. Migračná kríza v roku 2015 totiž ukázala, že súčasné pravidlá nevyhovujú. Český premiér Bohuslav Sobotka pred novinármi zdôraznil, že cieľom je teraz hľadať kompromis v rámci Európskej rady (summitu EÚ) a túto zmienku víta. To podľa neho dáva krajinám višegrádskej skupiny šancu nepripustiť práve vznik trvalého rozdeľovacieho mechanizmu na základe kvót. Nikto z účastníkov štvrtkovej diskusie podľa Sobotku nekládol dôraz na otázku kvót, ktorá v roku 2015 výrazným spôsobom rozdelila krajiny Únie. "Nezaznelo žiadne vystúpenie, ktoré by nejakým spôsobom kritizovalo krajiny V4 v oblasti kvót, alebo ktoré by kvóty kládlo ako kľúčovú časť reformy azylovej politiky," povedal český premiér. Dôraz bol skôr kladený na riešenie situácie v krajinách pôvodu a tranzitu. Kvôli neochote ČR, Maďarska, Slovenska a Poľska prijímať žiadateľov o azyl podľa pravidiel minulého prerozdeľovacieho systému by mohla Európska komisia túto trojicu krajín dať na súd. "V tejto chvíli sa predpokladá, že počas nasledujúcich siedmich až ôsmich mesiacov by sa Európa mala venovať zmenám v azylovej politike," poznamenal Sobotka. Migrácia bola podľa neho najdôležitejším bodom štvrtkovej schôdzky v Bruseli.


Čiliak vládne štatistikám celej českej ligy. Odchod zo Slovana mu prospel

Po odchode zo Slovana sa Slovákovi darí.

BRNO. Slovenský brankár Marek Čiliak v závere aktuálnej sezóny zamieril z bratislavského Slovana späť do českej Komety Brno a na Morave sa mu zatiaľ darí. Zvolenský rodák odchytal v tíme majstra z ostatných dvoch sezón dvanásť zápasov, v ktorých sa až deväťkrát tešil z víťazstva a dominuje gólmanským štatistikám tamojšej extraligy. Navyše, s brnianskym klubom sa dohodol na novej zmluve do konca sezóny 2020/2021. Na konci základnej časti stihol Čiliak odchytať iba osem duelov s úspešnosťou zákrokov 93,63 %, čo je najlepší výsledok spomedzi všetkých brankárov, ktorí odchytali v dlhodobej fáze sezóny aspoň 400 minút. V play off si 29-ročný gólman svoje štatistiky ešte vylepšil. V štyroch vystúpeniach vo "vyraďovačke" kryl až 97,08 % striel a priemerne na zápas inkasoval jediný gól. Aj vďaka tomu Kometa postúpila do semifinále play off po hladkom víťazstve 4:0 na zápasy nad Mountfieldom Hradec Králové. V semifinále čaká na hráčov Komety víťaz základnej časti z Liberca. "Veľmi sa na to tešíme. Pauza bola dosť dlho, už aby sa to zase začalo. Každý sa na sériu s Libercom teší. Majú šikovných útočníkov, zamerať sa ale musíme na všetkých hráčov. Bude to zase bitka." ,,Hrajú rovnaký systém, ktorí produkovali v základnej časti a podobne hrali aj v predchádzajúcom play off. Pôjdeme od zápasu k zápasu a uvidíme, ako to bude prebiehať," vyjadril sa pre oficiálny klubový web Čiliak, ktorý v predchádzajúcich dvoch ročníkoch doviedol Kometu k majstrovským titulom.


Tri Alpské etapy budú brutálnejšie ako pyrenejské

Alaphilippe riskoval

Vyššie ako na Gerlach

Online prenos

Profil etapy

Šoumen Oss

Bennettov pád

Fotogaléria

Video

O víťazovi Tour rozhodnú tri dni v Alpách.

BRATISLAVA. Posledných sedem rokov bolo štyri etapy pred koncom Tour de France už v podstate jasné, kto bude jej víťazom. Líder mal viac-menej pohodlný náskok a dokázal si súperov ustrážiť. Súperi už bojovali len o česť. Tento rok vôbec nie je isté, kto slávne preteky vyhrá. O najcennejšiu cyklistickú trofej – žltý dres sa v najbližších dňoch popasujú minimálne šiesti súperi. Lídrom Tour je naďalej Julian Alaphilippe. Za ním sú Geraint Thomas, Steven Kruijswijk, Thibaut Pinot, Egan Bernal a Emanuel Buchmann. Víťaza Tour de France určia tri najbližšie dni v Alpách. Počas nich prejdú cyklisti osem stúpaní, z nich šesť má minimálnu nadmorskú výšku 2000 metrov. "Dvadsiata etapa je úplne šialená," hovoril Peter Sagan pre Eurosport. "Najbližšie tri dni si nežijem. Budem sa presviedčať, že teraz som vrchár." Najdlhšia z etáp je hneď štvrtková. Meria až 207 km a vedie cez tri priesmyky – Col de Vars (2109 m), Col d´Izoard (2360m) a Col du Galibier (2642 m). Cieľ je však až po zjazde z Galibieru v údolí Valloire. Čo samotné preteky v závere zneutralizuje. Rozostupy zrejme nebudú také veľké ako pri dojazde na kopci. Štvrtková etapa však bude mimoriadne náročná. Stúpania budú v porovnaní s pyrenejskými dlhšie ale na druhej strane pravidelnejšie. Trochu nešťastné je, že údolia medzi priesmykmi sú široké, čo hrá v neprospech úniku. Preto je pravdepodobné, že boj medzi favoritmi sa odohrá až v závere etapy. Už vo štvrtok pokojne môže Julian Alaphilippe prísť o žltý dres. V piatok a v sobotu budú etapy takmer o polovicu kratšie. Majú len 123 a 131 km. Na druhej strane budú o to intenzívnejšie a v oboch sa pretekári takmer nedostanú pod 2000 metrov. V piatok prejdú najvyššie položenú asfaltovú cestu v Alpách – Col d´Iseran vo výške 2770 m. S výnimkou jedného dlhého klesania pôjdu cyklisti prakticky celý deň do kopca. Musia takto absolvovať okolo 90 kilometrov. V sobotu to bude veľmi podobné. Do cieľa 20. etapy v lyžiarskom stredisku Val Thorens (2365 m) vedie až 33-kilometrov dlhé stúpanie. Jedno z najdlhších v Alpách vôbec. Cyklisti budú musieť v predposlednej etape zdolať prevýšenie 4500 metrov len na 131 kilometrov. Čo je extrémna porcia. Z hľadiska boja o prvenstvo by mali byť napínavejšie piatková a sobotňajšia etapa. Poradie aj odstupy medzi favoritmi sa môžu výrazne pomeniť. Kto najlepšie zvládne nástrahy Álp, zvíťazí.


Prípadov HIV infekcie pribúda, najviac nakazených je v Bratislavskom kraji

Od začiatku tohto roka do konca júna lekári diagnostikovali 46 nových prípadov.

BRATISLAVA. Nových prípadov HIV infekcie na Slovensku pribúda. Stúpajúci trend pozoruje Úrad verejného zdravotníctva (ÚVZ) SR od začiatku 21. storočia. Napríklad predvlani zaznamenali lekári 86 prípadov HIV, čo bol doteraz najvyšší počet v jednom kalendárnom roku. Vlani evidovali rovnaké množstvo nových prípadov. Najviac infikovaných žije vo väčších mestách, najvyšší kumulatívny výskyt je dlhodobo v Bratislavskom kraji. Slovensko však naďalej patrí k členským štátom Európskej únie (EÚ) s najnižším počtom prípadov HIV infekcie. Výskyt HIV či AIDS začali úrady na Slovensku sledovať od roku 1985. Do konca júna tohto roka lekári celkovo u Slovákov i tunajších cudzincov zaznamenali 857 prípadov infekcie HIV, uvádzajú štatistiky ÚVZ SR. "Zo 717 prípadov u občanov Slovenskej republiky sa 626 vyskytlo u mužov a 91 u žien," píše úrad. HIV infekcia prešla u 91 ľudí do štádia AIDS, zomrelo 61 HIV infikovaných ľudí, z toho 47 v štádiu AIDS. Odborníci predpokladajú, že HIV pozitívnych je na Slovensku viac. Na jedného diagnostikovaného pacienta podľa nich pripadajú dvaja ľudia, ktorí o ochorení nevedia. Od začiatku tohto roka do konca júna lekári diagnostikovali 46 nových prípadov HIV infekcie, z toho tri u cudzincov pri ich pobyte na Slovensku. "Ide o doteraz druhý najvyšší výskyt prípadov HIV infekcie zaznamenaný v jednom polroku," informuje ÚVZ SR. V tomto období tiež potvrdili štyri prípady AIDS, hlásili tiež dve úmrtia pacientov s HIV infekciou. Väčšinu HIV infekcie registrovali lekári od roku 1985 u mužov majúcich sex s mužmi, získanie nákazy homosexuálnym stykom stanovili v takmer 65 percentách prípadov. Heterosexuálnym stykom došlo k prenosu v asi 24 percentách, injekčným užívaním drog asi v 2,2 percentách prípadov. Asi v 0,1 percentách prípadov došlo k prenosu infekcie transfúziou krvi (jeden prípad nákazy mimo Slovenska v roku 1986) a v 9,2 percentách prípadov nebol spôsob prenosu stanovený. Lekárska veda rozlíšila tri štádiá infekcie vírusom HIV. Prvé je označenie HIV-pozitív a týka sa každej osoby, u ktorej bol priamo alebo nepriamo v krvi dokázaný vírus. Druhé štádium je HIV-pozitív - asociačné ochorenie. Posledné štádium je už samotný AIDS. HIV/AIDS sa nedá vyliečiť, ale podávaním liekov možno spomaliť likvidáciu imunitného systému organizmu. Vyšetrovanie anti-HIV protilátok je v SR prístupné každému, možno ho podstúpiť aj anonymne. Testy robí Národné referenčné centrum pre prevenciu HIV/AIDS v Bratislave a regionálne úrady verejného zdravotníctva.


Tymošenková obvinila Porošenka z falšovania volieb

KYJEV. Bývalá ukrajinská premiérka Julija Tymošenková, ktorá v prvom kole ukrajinských prezidentských volieb skončila na treťom mieste, obvinila úradujúceho prezidenta Petra Porošenka zo zmanipulovania volieb vo svoj prospech. Na tlačovej konferencii Tymošenková povedala, že Porošenko, ktorý vo voľbách skončil druhý iba necelé dva percentuálne body pred ňou, voľby sfalšoval. Výsledky volieb však nenapadne na súde, pretože si myslí, že súdy tiež kontroluje prezident. Po zrátaní takmer 99 percent hlasov vyhral prvé kolo prezidentských volie komik Volodymyr Zelenskyj. Ten sa 21. apríla stretne v druhom kole volieb so súčasnou hlavou štátu Petrom Porošenkom. Volebná účasť presiahla 63 percent. Ministerstvo vnútra informovalo, že dostali hlásenia o stovkách volebných priestupkov. Zahraniční pozorovatelia však tvrdia, že sa voľby uskutočnili zväčša hladko. O kreslo prezidenta Ukrajiny, ktorý má značnú právomoc nad bezpečnostnou, obrannou aj zahraničnou politikou, bojovalo celkovo 39 kandidátov.


Matica slovenská mala zmariť inventúru pokladu, tvrdí šéf matičnej nadácie

Nadácia Matice podala trestné oznámenie pre otvorenie trezoru Národného pokladu.

NITRA. Rozhodnutie predsedu Matice slovenskej (MS) Mariána Tkáča násilným spôsobom otvoriť bezpečnostnú skriňu so zámerom zistiť aktuálny stav kovovej časti Národného pokladu SR, umiestneného v budove Matice v Martine, bolo nelegitímne. Nadácia MS podala z dôvodu nezákonného otvorenia trestné oznámenie na neznámeho páchateľa. Uviedol to správca Nadácie MS Jozef Steiner. "Takmer tri mesiace bol tento čin, spočívajúci vo vyvŕtaní zámkov a následnom zmocnení sa obsahu trezoru, prísne utajovaný. Rozhodne odmietam tvrdenia, že Nadácia MS nechcela spolupracovať pri otvorení trezoru a inventarizácii kovovej časti Národného pokladu SR," zdôraznil Steiner. Doplnil, že po predchádzajúcej písomnej dohode požiadala Nadácia 9. februára 2017 vedenie Matice o sprístupnenie priestorov za účelom vykonania periodickej inventarizácie, keďže členovia správnej rady Nadácie MS nemajú voľný prístup do priestorov Matice. "Vedenie MS zmarilo pripravenú inventarizáciu vyhlásením, že Matica je vlastníčkou celej zbierky a mieni sa jej ujať vydržaním. V tejto súvislosti vyhlasujem, že predmetný hnuteľný majetok nemala a nemá MS vo svojej účtovnej evidencii," uviedol Steiner. "Bola to práve Nadácia MS, ktorá v snahe nevyhrocovať vzájomné vzťahy navrhla 25. marca 2017 venovať celú kovovú časť Národného pokladu SR Matici. Túto ponuku vedenie a výbor MS rázne odmietli," podotkol správca Nadácie MS. "Dôrazne odmietam tendenčné tvrdenie, že za obdobie môjho výkonu funkcie správcu od roku 2012 došlo k úbytku, teda k strate zlata z kovovej časti národného pokladu alebo k porušeniu zákona o účtovníctve," povedal Steiner. "Notárska zápisnica z preberacej inventúry v roku 2012 vyvracia skutočnosti uvádzané MS o otvorení bezpečnostnej skrine. Od roku 2006, kedy bola kovová časť Národného pokladu SR prevezená z VÚB banky až dodnes, nemali členovia orgánov nadácie bez povolenia MS vstup do jej chránených priestorov," dodal. Za nepravdivé označil aj tvrdenie, že obrazy Vincenta Hložníka boli z dôvodu nedbalosti Nadácie MS poškodené. "Obrazy boli so súhlasom nadácie a ubezpečením zo strany MS, že je o ne odborne postarané, uložené od počiatku ich darovania v MS, ktorá ich využívala na organizovanie výstav a prezentáciu," doplnil správca Nadácie MS. "Medializované tvrdenie predsedu MS, že z kovovej časti Národného pokladu SR údajne chýba niekoľko predmetov z drahých kovov, je s ohľadom na násilný spôsob nelegitímneho vniknutia do trezoru bez prítomnosti druhej strany a bez podrobnej inventúry nielen predčasné, ale aj pochybné a účelové," myslí si Steiner "Opätovne upozorňujem na fakt, že MS objektívne nepreukázala vlastníctvo kovovej časti národného pokladu. V súvislosti so stupňujúcou sa diskreditačnou kampaňou mojej osoby zo strany vedenia MS zvažujem podniknúť príslušné právne kroky na ochranu osobnosti," uzavrel Steiner.


Sarri je pred odvetou so Slaviou opatrný, Neapol chce vybehnúť na Arsenal agresívne

Európska liga spozná vo štvrtok semifinalistov.

BRATISLAVA. Futbalová Európska liga 2018/2019 spozná vo štvrtok 11. apríla zloženie semifinále, výborné pozície na postup majú londýnske kluby Chelsea a Arsenal. Chelsea zvíťazila pred týždňom v Edene nad Slaviou 1:0, Arsenal doma zdolal SSC Neapol 2:0. Ešte lepšie karty v rukách má Valencia, ktorá v španielskej konfrontácii vyhrala na ihrisku Villarrealu 3:1 a Benfica Lisabon bude vo Frankfurte brániť triumf 4:2 z prvého duelu. Arsenal pod vedením španielskeho trénera Unaia Emeryho vie, že sa mu vonku príliš nedarí. V tohtosezónnej vyraďovačke EL vonku v dvoch predchádzajúcich súbojoch prehral s BATE Borisov (0:1) aj Rennes (1:3). V Neapole je pôda horúca a Arsenal sa na druhú účasť v semifinále tejto súťaže musí ešte poriadne nadrieť. Štvrtok 18. apríla o 21.00 "Vieme, že vonku zvykneme mať problémy. Máme však všetko v našich rukách. Pôjdeme tam a skúsime zvíťaziť. Bude to dôležitý zápas a pre nás je to veľká výzva," citovala agentúra DPA útočníka Pierre-Emericka Aubameyanga. Tréner Neapola Carlo Ancelotti dúfa, že jeho hráči sa presadia agresivitou i kvalitou: "Máme za sebou neľahké obdobie. Musíme sa zomknúť a ukázať našu kvalitu. Očakávam skvelý zápas a skvelú podporu od našich fanúšikov na štadióne San Paolo. Vonku nás tlak Arsenalu prekvapil a neboli sme schopní hrať s loptou. Teraz by to malo byť iné, keďže vpredu budeme mať spolu v hre Arkadiusza Milika, Lorenza Insigneho aj Driesa Mertensa." Chelsea ťahá v EL sériu 14 duelov bez prehry, 11 neprehrala v tejto sezóne (10 výhier) a tri posledné zápasy neprehrala ani v roku 2013, keď v súťaži triumfovala. V Prahe jej bola Slavia so slovenským reprezentantom Miroslavom Stochom viac ako vyrovnaným súperom, na Stamford Bridge však bude veľkým favoritom výber Taliana Maurizia Sarriho. Ten zachováva opatrnosť: "Slavia hrala v prvom zápase veľmi dobre. Všetci si teda uvedomujeme, že to bude veľmi ťažké. A oni vonku hrajú ešte lepšie. Musíme si dávať poriadny pozor." "Samozrejme, že o postupe uvažujeme. Vieme, že to bude ťažké. Budeme sa snažiť uhrať čo najlepší výsledok. Všetci videli, aký súper je Chelsea, ale my tam určite nejdeme iba odohrať zápas a prehrať. Iné je, keď hráte doma a iné, keď vonku," citoval Jaromíra Zmrhala klubový web pred stredajším odletom "zošívaných". Vo Frankfurte sa skonfrontujú aj mladíci, 19-ročný Portugalčan Joao Felix dal v prvom zápase hetrik a je najmladší hráč, ktorému sa to podarilo v EL. Dvadsaťjedenročný Srb Luka Jovič dal v prvom zápase jeden gól a mal pikantnú príchuť, keďže Jovič hosťuje v Nemecku práve z Benficy. "Stále žijeme a máme šancu postúpiť do semifinále. Musíme tomu uveriť a potom sa to podarí," povedal obranca Eintrachtu Danny Da Costa. V semifinále sa postupujúci z dvojice Chelsea - Slavia stretne s úspešným z dua Eintracht - Benfica, resp. postupujúci z dvojice Neapol - Arsenal s víťazom konfrontácie Valencia - Villarreal. Šampión EL si vybojuje miestenku do hlavnej fázy Ligy majstrov 2019/2020.


Policajt dostal v Keni trest smrti za zabitie zadržaného

Policajt dobil zadržaného na smrť kovovou tyčou.

NAIROBI. Súd v kenskej metropole Nairobi vo štvrtok udelil trest smrti policajtovi za zabitie zadržaného. Nahashon Mutua v roku 2013 na policajnej stanici v Nairobi ubil na smrť kovovou tyčou Martina Koomeho, ktorý bol zadržaný po bitke. Mutua sa snažil v procese vyšetrovania prípadu zvaliť zabitie zadržaného na iného policajta, v decembri minulého roku ho však z tohto činu usvedčili. Podľa britskej BBC ide o prekvapivo tvrdý trest, najmä preto, že policajné násilie je v tejto krajine na dennom poriadku a väčšinou ho nikto nepostihuje. V rovnaký deň ako padlo rozhodnutie o treste smrti pre Mutuu navyše v inej pojednávacej sieni toho istého súdu v Nairobi podľa BBC uznali vinnými piatich policajtov v prípade úmrtia šesťmesačnej Samanthy Pendo. Tá utrpela zranenia hlavy pri policajnom zásahu proti opozičným demonštrantom po prezidentských voľbách v roku 2017. Tri dni po policajnom zásahu zraneniam v nemocnici podľahla.


Trump: Vieme, kto je nový vodca Islamského štátu

Doterajší vodca Baghdádí zomrel počas operácie amerických síl na severozápade Sýrie.

WASHINGTON. Americký prezident Donald Trump v piatok vyhlásil, že Spojené štáty presne vedia, kto je nový vodca extrémistickej organizácie Islamský štát (IS). Informovala o tom agentúra AFP. "IS má nového vodcu. Vieme presne, kto to je," napísal na Twitteri americký prezident necelý týždeň po tom, čo počas operácie komanda amerických špeciálnych síl na severozápade Sýrie zahynul doterajší vodca Islamského štátu abú Bakr Baghdádí. Islamský štát vo štvrtok Baghdádího smrť potvrdil a oznámil meno jeho nástupcu, ktorým sa stal abú Ibráhím al-Hášimí al-Kurajší, pričom podľa AFP ide o relatívne neznámu osobu. Koordinátor boja proti terorizmu amerického ministerstva zahraničných vecí Nathan Sales totiž v súvislosti s al-Hašímím povedal, že USA totožnosť "nového vodcu, jeho úlohu a organizáciu, z ktorej prišiel, skúmajú". "Budeme túto organizáciu (IS) aj naďalej vystavovať neúprosnému tlaku," povedal na tlačovej konferencii Sales, pričom dodal, že USA Islamský štát zničia bez ohľadu na to, kto bude stáť na jeho čele. Doterajší vodca IS Baghdádí zahynul minulú nedeľu počas operácie amerických síl na severozápade Sýrie. Podľa prezidenta Trumpa odpálil na sebe samovražednú vestu počas úteku pred príslušníkmi amerických špeciálnych jednotiek, pričom okrem seba usmrtil aj svoje tri deti. Operácia sa odohrala pri malej dedine Báríšá v sýrskej severozápadnej provincii Idlib, iba päť kilometrov od sýrsko-tureckej hranice.


Švédi a Dáni chcú posilniť spoluprácu proti hrozbám z Ruska

Dvojica ministrov zo susediacich škandinávskych štátov pripomenula narastajúcu prítomnosť ruských vojenských plavidiel v regióne Baltského mora.

ŠTOKHOLM. Ministri obrany Švédska a Dánska vo štvrtok oznámili, že upevnia svoju vojenskú spoluprácu, aby čelili hrozbám zo strany Ruska, akými sú kybernetické útoky, nepravdivé správy a posilňovanie ruskej armády, uviedla vo štvrtok agentúra AP. Dezinformácie z Ruska spôsobujú, že obe krajiny sú "čoraz menej bezpečnými", konštatovali šéfovia rezortov obrany Švédska a Dánska, Peter Hultqvist a Claus Hjort Frederiksen. V spoločnom vyhlásení nazvanom "Ruské falošné správy: hrozba pre naše krajiny" priblížili, že zvýšia spoluprácu v otázkach tzv. hybridných vojen, ďalšie podrobnosti ale neposkytli. Dvojica ministrov zo susediacich škandinávskych štátov pripomenula narastajúcu prítomnosť ruských vojenských plavidiel v regióne Baltského mora a niekoľko narušení vzdušného priestoru ruským armádnym letectvom.


Požiar na predmestí Pekingu si vyžiadal najmenej 19 mŕtvych

PEKING. Najmenej devätnásť mŕtvych a ďalších osem zranených si vyžiadal sobotný požiar v budove ponúkajúcej prenájom lacných bytov na južnom predmestí Pekingu. S odkazom na správu čínskej štátnej agentúry Nová Čína o tom v nedeľu informovala agentúra AP. Príčinu požiaru médiá neuvádzajú. Čínska agentúra zverejnila fotografie, na ktorých hasiči stoja pred dvojpodlažnou budovou s červenou reklamnou tabuľou. Tá propaguje bytové jednotky s kúpeľňami, teplou vodou, kúrením a ďalším základným vybavením. Podľa agentúry AP sa takéto byty v Pekingu lacno prenajímajú migrantom, ktorí sa do mesta vydali za prácou.


Spojené štáty a Bielorusko si po vyše desiatich rokoch vymenia veľvyslancov

MINSK. Spojené štáty a Bielorusko sa po vyše desiatich rokoch rozhodli obnoviť svoje diplomatické misie na úrovni veľvyslancov. Po utorňajšej schôdzke s bieloruským prezidentom Alexandrom Lukašenkom v Minsku to uviedol námestník amerického ministra zahraničných vecí pre politické záležitosti David Hale. "Je mi cťou oznámiť, že sme pripravení vymeniť si veľvyslancov ako ďalší krok v normalizácii našich vzťahov," uviedol Hale. Zdôraznil, že americko-bieloruské vzťahy sú na "historickej križovatke". Podľa agentúry AFP však Hale nepovedal, kedy by sa veľvyslanci, ktorých v roku 2008 stiahli z hlavných miest oboch krajín, mohli vrátiť. Lukašenko (65) je kľúčovým spojencom ruského prezidenta Vladimira Putina a zlepšovanie vzťahov Bieloruska s Washingtonom nastáva pri zjavnom tlaku Kremľa na užšie vzťahy medzi Moskvou a Minskom, píše AFP. Lukašenko počas rozhovorov s Haleom povedal, že chce zlepšiť vzťahy s Washingtonom. "Urobíme všetko pre to, aby sa naše vzťahy rozvíjali," povedal prezident. Bielorusko v marci 2008 stiahlo svojho veľvyslanca v USA a zároveň vyzvalo americkú veľvyslankyňu v Bielorusku, aby sa vrátila domov, čo aj urobila. Hovorca bieloruského ministerstva zahraničných vecí predtým vyhlásil, že k najnovším opatreniam ho viedlo uvalenie nových sankcií USA na bieloruský štátny ropný koncern Belneftechim. Washington ešte predtým uvalil cestovné reštrikcie na Lukašenka a okruh ľudí okolo neho, ako aj finančné sankcie voči bieloruským činiteľom v súvislosti s obmedzovaním opozície a nezávislých médií. Lukašenko hrozil ambasádorke USA vyhostením, ak na Bielorusko uvalia nové sankcie.


V Španielsku obvinili 30 úradníkov pre referendum v Katalánsku

Medzi obvinenými sú bývalí členovia vlády katalánskeho expremiéra Carlesa Puigdemonta.

BARCELONA. Španielsky sudca, ktorý vyšetruje rolu katalánskych vládnych úradníkov v referende o nezávislosti z roku 2017, v utorok vzniesol obvinenie voči 30 z nich. Podľa agentúry AFP by tento krok mohol vyústiť do druhého súdneho procesu týkajúceho sa pokusu o vyhlásenie nezávislosti Katalánska. Obvinenia vznesené voči úradníkom zahŕňajú zneužitie verejných prostriedkov, neposlušnosť a narušenie dôvery, uviedol katalánsky najvyšší súd vo svojom vyhlásení. Obvinení sa proti rozhodnutiu sudcu ešte môžu odvolať, dodala AFP. Medzi obvinenými sú bývalí členovia vlády katalánskeho expremiéra Carlesa Puigdemonta i riaditelia regionálnej pobočky televízie TV3 a katalánskej rozhlasovej stanice Catalunya Radio, ako aj bývalý zástupca Katalánska pri EÚ. Zo zneužitia verejných prostriedkov bolo obvinených 17 osôb. Sudca im stanovil kauciu vo výške 5,8 milióna eur, čo je odhadom suma, ktorá bola vynaložená na referendum o nezávislosti zorganizované 1. októbra 2017 napriek zákazu španielskeho ústavného súdu. V polovici februára sa na španielskom najvyššom súde začal proces s 12 lídrami tohto regiónu ležiaceho na severovýchode krajiny vo veci ich úlohy pri vypísaní referenda o nezávislosti Katalánska. Deviati z nich boli v danom období ministrami katalánskej vlády a dvaja boli predstaviteľmi spoločenských organizácií. Obvinená bola aj bývalá predsedníčka katalánskeho parlamentu. Obvinenia voči nim zahŕňali aj vzburu, za čo im hrozí do 25 rokov väzenia. Paralelne s týmto procesom, ktorý sa koná v Madride a je ostro sledovaný, súd v Barcelone vyšetroval aj úlohu nižšie postavených úradníkov pri príprave a vykonaní referenda. V plebiscite sa značná časť voličov vyslovila za odtrhnutie sa prosperujúceho Katalánska od Španielska. Mnoho ľudí však toto referendum, ktoré najvyšší súd označil za protiústavné, bojkotovalo.


Lopta pre EURO 2020 sa volá Uniforia

Jej názov vznikol spojením slov jednota a eufória.

HERZOGENAURACH. Európska futbalová únia (UEFA) v stredu predstavila oficiálnu loptu, s ktorou sa bude hrať EURO 2020. Jej názov je Uniforia, vznikol spojením slov jednota a eufória. Dizajn lopty obsahuje silné farebné linky doplnené šedo-čiernymi ťahmi štetca, ktoré majú symbolizovať zmazanie hraníc v Európe počas podujatia. "Pri navrhovaní lopty chceme vždy vziať do úvahy súčasnú kultúru a duch doby. Majstrovstvá Európy sú skvelou príležitosťou ukázať silu a jednotu fanúšikovskej komunity," vyhlásila dizajnérka výrobcu lopty Anika Marie Kennaughová. EURO 2020 sa bude hrať od 12. júna do 12. júla v dvanástich mestách v rôznych krajinách.


Produkcia ropy v štátoch OPEC vzrástla na 5-mesačné maximum

LONDÝN. Organizácia krajín vyvážajúcich ropu (OPEC) zvýšila minulý mesiac ťažbu na najvyššiu úroveň za posledných päť mesiacov. Prispela k tomu najmä Saudská Arábia, ktorej ťažba vzrástla v júni na takmer nové maximum, čo podľa analytikov naznačuje, že Rijád vypočul požiadavky Washingtonu zvýšiť produkciu a kompenzovať tak plánované odstavenie iránskeho vývozu. Ako v najnovšom odhade uviedla agentúra Reuters, produkcia ropy v rámci OPEC dosiahla v júni 32,32 milióna barelov denne (1 barel = 159 litrov). V porovnaní s ťažbou v máji to znamená rast o 320.000 barelov/deň. Júnový údaj predstavuje najvyššiu ťažbu ropy od januára tohto roka. Aký bude ďalší vývoj ale analytici odhadujú len veľmi ťažko. "Čo sa týka dodávok, do 2. polroka vstupujeme s obrovskou neistotou," povedal Tamas Varga z maklérskej spoločnosti PVM. "Ceny ropy môžu ku koncu roka pokojne dosiahnuť okolo 100 USD (85,92 eura) za barel, ako aj okolo 60 USD/barel," dodal. Podľa Reuters zvýšila Saudská Arábia produkciu ropy v júni na 10,70 milióna barelov denne. Priblížila sa tak k svojmu rekordu, ktorý predstavuje produkcia na úrovni 10,72 milióna barelov/deň. Rijád tak evidentne kompenzuje súčasné výpadky vo Venezuele, ktorá zápasí s hospodárskou krízou, ako aj očakávané výpadky dodávok ropy z Iránu, na ktorý chce americký prezident Donald Trump uvaliť sankcie. Krok Rijádu Irán podráždil, keďže Teherán to považuje za nedodržiavanie dohôd, prekvapil však aj ďalších členov OPEC, najmä čo sa týka rozsahu zvýšenia. Spojenci Saudskej Arábie na Blízkom východe, Spojené arabské emiráty a Kuvajt, sa v tomto smere k Saudskej Arábii zatiaľ nepripojili, dodala agentúra Reuters, podľa ktorej ich produkcia zostala v júni na májovej úrovni.


Termín zavedenia preddôchodku z tretieho piliera zostáva nejasný

Minister Richter vlani hovoril, že nová dávka sa zavedie v tomto volebnom období.

BRATISLAVA. Termín zavedenia tzv. preddôchodku z tretieho penzijného piliera stále nie je jasný. Hoci minister práce a sociálnych vecí Ján Richter ešte vlani v lete hovoril o tom, že preddôchodok sa v tomto volebnom období zavedie, rezort práce a sociálnych vecí o tejto téme ešte ani neukončil debatu, a preto sa slová ministra Richtera zrejme nenaplnia. "Problematika zavedenia novej dávky z tretieho piliera, ktorá by bola určená pre občanov v preddôchodkovom veku, zostáva naďalej aktuálna a je predmetom diskusii s Ministerstvom financií SR, aj so sociálnymi partnermi, predovšetkým odborármi," uviedol pre agentúru SITA hovorca ministerstva práce a sociálnych vecí Michal Stuška. Po rokovaniach a odborných diskusiách aj s Inštitútom sociálnej politiky a Inštitútom finančnej politiky by sa podľa hovorcu malo dospieť "k istým záverom, ktoré budú premietnuté do legislatívy". V tejto súvislosti Stuška upozornil na nariadenie Európskeho parlamentu o Celoeurópskom osobnom dôchodkovom produkte. Tento produkt bude rozšírením pre tradičné spôsoby dôchodkového sporenia a bude prenositeľný v rámci celej Európskej únie. "Maximálny horizont implementácie nariadenia do národnej legislatívy je približne dva roky od jeho zverejnenia v Úradnom vestníku Európskej únie, čo by malo byť približne v júni 2019," informoval hovorca.Počas tohto obdobia si podľa neho budú jednotlivé členské štáty upravovať v zákonoch podmienky pre sporiacu fázu sporenia, ako aj podmienky a spôsoby výplaty nasporených prostriedkov a prípadné daňové a iné finančné stimuly s cieľom podporiť osobné dôchodkové zabezpečenie. "Záujmom ministerstva zostáva, aby boli motivovaní a zvýhodnení tí, ktorí pamätajú na starobu a majú záujem si prispievať na dôchodkové zabezpečenie dobrovoľným sporením," dodal hovorca ministerstva práce a sociálnych vecí. "Chcem ubezpečiť, že zákon a preddôchodok ako taký pôjde, on bude, my sme tým viazaní," povedal na tlačovej besede v júli minulého roka šéf rezortu práce a sociálnych vecí Ján Richter. Ako vtedy ďalej uviedol, rezort financií stále nesúhlasí s tým, aby sa preddôchodok mohol začať vyplácať päť rokov pred riadnym vekom odchodu do dôchodku. "Sú isté veci, ktoré sa rozdiskutovávajú, aj z hľadiska možných finančných dopadov, ktoré s tým bezprostredne súvisia," upozornil minister. Dodal, že by bol rád, keby legislatíva k zavedeniu preddôchodku bola účinná už od 1. januára 2019. Táto jeho ambícia tak zostala nenaplnená.Minister práce a sociálnych vecí Ján Richter ešte v decembri 2017 dočasne stopol legislatívny návrh, ktorým sa mal od začiatku tohto roka zaviesť tzv. preddôchodok ako dávka z tretieho penzijného piliera. "Vzhľadom na rozpor, ktorý stále máme s ministerstvom financií, zákon ako taký v tejto chvíli nepredložím do vlády," povedal vtedy po rokovaní tripartity minister Richter. Návrh novely zákona o doplnkovom dôchodkovom sporení, ktorý išiel na rokovanie vlády a následne ho schválil parlament, tak nakoniec obsahoval len ustanovenia, ktorými sa prevzali do slovenskej legislatívy príslušné európske smernice. Ministerstvá práce a sociálnych vecí a financií sa nevedeli dohodnúť na podmienkach, za akých by sa preddôchodok z tretieho piliera vyplácal. Ministerstvo financií totiž žiadalo tieto podmienky sprísniť. Rezort financií navrhoval, aby poberateľ tejto dávky musel mať zároveň nárok na predčasný starobný dôchodok z prvého piliera, alebo byť aspoň 42 rokov dôchodkovo poistený. Zvýšiť sa podľa ministerstva financií mala aj minimálna suma preddôchodku, a to z 1,36-násobku sumy životného minima na 2,72-násobok životného minima. Minimálna suma preddôchodku vo výške 1,36-násobku životného minima by sa ponechala len tým žiadateľom o preddôchodok, ktorí boli aspoň 12 mesiacov za posledné dva roky evidovaní ako uchádzači o zamestnanie na úrade práce."Návrh ministerstva financií na sprísnenie podmienok pre poberanie preddôchodku nie je možné akceptovať, nakoľko uvedená zmena by spôsobila, že nárok na vyplácanie preddôchodku by mal len veľmi obmedzený počet účastníkov," uviedlo v roku 2017 ministerstvo práce. Samotný rezort práce navrhoval, aby mohli preddôchodok dostávať sporitelia v treťom pilieri, ktorým do riadneho dôchodkového veku chýba najviac päť rokov a ich doplnkový predčasný starobný dôchodok vypočítaný z ich úspor v treťom pilieri dosiahne najmenej 136 percent sumy životného minima.


Beblavý považuje sledovanie novinárov za dôkaz prepojenia Smeru s mafiou

BRATISLAVA. Hnutie Sme rodina považuje sledovanie novinárov za prejav úplného zúfalstva tých ľudí, ktorí keď nedosiahnuť svoj cieľ legálnymi prostriedkami, pristupujú k takýmto krokom. „Najprv je to vyhrážanie, potom sledovanie a celé sa to končí vraždou. Pre nás je to neprijateľné a nepochopiteľné. Vždy sa to končí absolútnou skazou. Trpia obete a budú trpieť aj tí, ktorí sa na tom podieľali. Takéto konanie nikdy nemá víťaza, má len porazených. Pokles Slovenska v rebríčku slobody médií o osem priečok je potom už len logickým dôsledkom takéhoto konania," uviedol tlačový odbor hnutia. Podľa nezaradeného poslanca a lídra strany SPOLU Miroslava Beblavého informácie o sledovaní novinárov odhaľujú, aké hlboké je na Slovensku prepojenie medzi mafiou, políciou, vládnymi oligarchami a politikmi. „Mafia je zažratá v bezpečnostných zložkách štátu a toto spojenectvo bolo roky pod ochranou najvyšších politických špičiek vládneho Smeru. Slová pohoršenia z úst vládnych politikov po prevalení kauzy zďaleka nestačia. Novinárom nepomôže falošná ľútosť, ale konkrétne činy," dodal Beblavý. Medzinárodná organizácia Reportéri bez hraníc vydala nový rebríček slobody tlače. Slovensko v ňom zo 180 hodnotených krajín skončilo na 35. mieste. Oproti predchádzajúcemu roku sme si pohoršili o osem miest. „Pred tromi rokmi na konci jednofarebnej vlády Roberta Fica sme boli v slobode tlače na 12. mieste. Odvtedy sme sa hlboko prepadli o 23 miest. Tu sa ukazuje, ako súčasná koalícia stráca zmysel aj pre tie najposvätnejšie európske hodnoty, akou je sloboda slova, a teda aj tlače," uviedla poslankyňa hnutia Obyčajní ľudia a nezávislé osobnosti (OĽaNO) a podpredsedníčka výboru NR SR pre kultúru a médiá Natália Milanová. Slobodní a nezávislí novinári sú podľa nej nesmierne dôležití pre zdravý vývoj spoločnosti. Informoval o tom hovorca OĽaNO Matúš Bystriansky. Kauza sledovania novinárov prepukla na jeseň minulého roka, keď bola medializovaná svedecká výpoveď Petra Tótha o tom, že pre Mariana Kočnera vykonával úlohy spojené so získavaním informácií o vybraných novinároch. V súvislosti s vraždou Jána Kuciaka a jeho snúbenice Martiny Kušnírovej vyšli najavo aj informácie o lustrovaní novinárov v policajných databázach, vrátane samotného Kuciaka. Polícia v tejto súvislosti vedie samostatné vyšetrovanie.


Maďarsko musí patriť k západnej kultúre, vyhlásil prezident

Áder pripomenul, že Maďari v ťažkých časoch - ako napríklad v protikomunistickej revolúcii v roku 1956 - volili život bez strachu.

BUDAPEŠŤ. Maďarsko musí trvať na tom, aby patrilo k západnej kultúre. Povedal to v pondelok v Budapešti prezident János Áder v rámci ústredných osláv štátneho sviatku zakladateľa štátu, prvého uhorského kráľa sv. Štefana. Prezident zdôraznil, že práve sv. Štefan spojil Maďarov so Západom. Hlava štátu pred prísahou dôstojníkov maďarskej armády na Kossuthovom námestí povedala, že Maďarsko sa zachovalo aj v turbulentných časoch dejín, pretože bolo silné. Áder pripomenul, že Maďari v ťažkých časoch - ako napríklad v protikomunistickej revolúcii v roku 1956 - volili život bez strachu, ľudskú dôstojnosť, slobodu náboženstva, právo na prácu a spravodlivosť. Občanov Maďarska vyzval k zachovávaniu svätoštefanských tradícií. Minister obrany Tibor Benkő zdôraznil, že v maďarských dejinách sa viackrát potvrdilo, že mier je mimoriadne krehkou záležitosťou. Šéf rezortu zdôraznil, že Maďarsko potrebuje silnú armádu, novú vojenskú techniku, dobre vycvičených a vyzbrojených vojakov, ale aj vhodných dôstojníkov a generálov. Tomuto cieľu podľa jeho slov poslúži program rozvoja ozbrojených síl Zrínyi 2026. Slávnostný akt prísahy dôstojníkov sledovali tisíce Budapešťanov a návštevníkov maďarského hlavného mesta.


Emócie a šťastie, stretli sa rodiny rozdelené od kórejskej vojny

Stretli sa rodiny rozdelené od kórejskej vojny

SOUL. V Diamantových horách na východe Kórejskej ľudovodemokratickej republiky (KĽDR) sa v pondelok stretli rodiny rozdelené vojnou na Kórejskom polostrove v rokoch 1950-53. Osemdesiatdeväť Juhokórejčanov väčšinou vo veku nad 70 rokov sa zišlo s približne 180 rodinnými príslušníkmi žijúcimi v Severnej Kórei. Išlo o prvé zo šiestich kôl stretnutí plánovaných počas nasledujúcich troch dní. Celkovo by mali spolu stráviť 11 hodín, informovala agentúra Jonhap s tým, že od piatka do nedele sa budú konať ďalšie stretnutia rozdelených rodín. Podujatie je výsledkom dohody z aprílového summitu najvyšších predstaviteľov oboch krajín. Stretnutie je prvým svojho druhu od októbra 2015. Od historicky prvého medzikórejského summitu v roku 2000 sa uskutočnilo už 20 kôl stretnutí rozdelených rodín. Ide o veľmi emotívne udalosti - pre mnohých starších Kórejčanov je to posledná šanca vidieť svojich odlúčených, často aj najbližších príbuzných. Najstarší juhokórejský účastník stretnutia má 101 rokov. Obe Kórey sú technicky stále vo vojnovom stave, keďže konflikt sa ukončil iba prímerím a nie mierovou dohodou.


Ako vyzerala politická kariéra Pavla Pašku (fotogaléria)

Zomrel Pavol Paška

Profil Pašku

Reakcie politikov

Môže mať štátny pohreb?

Jeho kariéra na fotkách

Známe momenty na videu

Infarkt v 60-tke?

Mimoriadny podcast

Bývalý predseda parlamentu zomrel vo veku 60 rokov.

BRATISLAVA. V minulosti patril medzi najsilnejšie postavy v Smere, dvakrát bol aj predsedom parlamentu. Pavol Paška v piatok zomrel na infarkt vo veku 60 rokov. Pozrite si, ako vyzerala jeho politická kariéra.


Policajtov, ktorí po naháňačke napadli vodičku, už prepustili

Trojica čelí obvineniu z trestného činu zneužívania právomocí verejného činiteľa.

BRATISLAVA/TRNAVA. Polícia v Trnave oznámila, že troch policajtov, ktorí sú obvinení v súvislosti so zákrokom v obci Madunice pri sledovaní unikajúcej vodičky, boli rozkazom vedúceho služobného úradu ministerstva vnútra prepustení zo služobného pomeru. Informovala o tom krajská policajná hovorkyňa v Trnave Martina Kredatusová. Všetci čelia obvineniu z trestného činu zneužívania právomocí verejného činiteľa formou spolupáchateľstva. Incident sa odohral v auguste minulého roka. Kritika médií sa vzniesla, keď sa dostala na verejnosť nahrávka, na ktorej vidno, že v závere policajti do vodičky unikajúceho auta po jeho zastavení kopali. Predchádzalo tomu niekoľko desiatok kilometrov nebezpečnej jazdy za vysokej rýchlosti, keď sa vodička najskôr v Trnave a potom v Maduniciach snažila policajnej hliadke ujsť, rovnako sa snažila do policajtov naraziť pri ich snahe auto zastaviť. Zasahujúci policajti vystrelili počas naháňačky okolo tridsať varovných výstrelov, pričom boli zranené vodička a jedna spolujazdkyňa zo štvorčlennej posádky auta.  Pri konečnom nútenom zastavení vyšlo najavo, že za volantom nesedí muž, ale vodička, 22-ročná Michaela zo Šulekova. Auto viedla bez vodičského oprávnenia a v krvi jej bola zistená prítomnosť drog. Obvinená bola zo zločinu útoku na verejného činiteľa.


Juhosudánski lídri sa obohatili na úkor utrpenia obyvateľstva

Salva Kiir a Riek Machar si počas brutálneho konfliktu nahonobili obrovské imanie.

JOHANNESBURG. Juhosudánski lídri Salva Kiir a Riek Machar si počas brutálneho konfliktu v krajine, ktorý pripravil o život desaťtisíce ľudí, nahonobili obrovské imanie. Vyplýva to zo zverejnenej správy mimovládnej organizácie The Sentry, z ktorej cituje agentúra DPA. "Kľúčovým hybným prvkom" mocenského sporu medzi prezidentom Kiirom a jeho bývalým zástupcom Macharom, ktorý sa v decembri 2013 zmenil na krviprelievanie, "je boj o kontrolu nad štátnym bohatstvom a hojnými prírodnými zdrojmi tejto krajiny", tvrdí The Sentry, ktorá prešetruje financovanie konfliktov v Afrike. "Vodcovia bojujúcich strán v Južnom Sudáne zneužívajú etnické rozdiely so zámerom získať podporu pre konflikt, ktorý slúži iba záujmom vrcholných lídrov týchto dvoch kleptokratických sietí," uvádza sa v predmetnej správe. Kiir, Machar, ich príbuzní a spoločníci intenzívne investovali do nehnuteľností v Južnom Sudáne i celej východnej Afrike, ako aj do takmer 20 spoločností pôsobiacich v rozličných odvetviach vrátane ropného priemyslu, banskej ťažby, hazardných hier, bankovníctva, letectva, ako aj zákaziek pre vládu a armádu. Členovia ich rodín žijú v luxuse v zahraničí, ďaleko od utrpenia svojich krajanov, podotýka The Sentry. Následkom juhosudánskej občianskej vojny došlo k vnútornému vysídleniu viac než dvoch miliónov obyvateľov, zatiaľ čo milióny ďalších nemajú zabezpečený riadny prísun potravín, tvrdí OSN. Konflikt sprevádzajú tiež rozsiahle násilnosti vrátane etnicky motivovaných masakrov a hromadného znásilňovania. Hoci znepriatelené strany vytvorili v apríli vládu národnej jednoty, boje opäť vypukli v júli, čo prinútilo Machara utiecť do susedného Sudánu, od ktorého sa Južný Sudán odtrhol v roku 2011 po úspešnom referende. Mimovládnu organizáciu The Sentry založil americký herec George Clooney a aktivista zasadzujúci sa za ľudské práva John Prendergast. Organizácia je pridružená k ďalšej záujmovej skupine Enough Project.


Danko si uvedomil, že v politike sa nedá spoľahnúť ani na najbližších ľudí

Politický rok 2017 bol podľa predsedu SNS a NR SR ťažký.

BRATISLAVA. Politický rok 2017 bol ťažký, ale veľa vecí som sa naučil. Povedal to predseda Národnej rady SR a líder SNS Andrej Danko, ktorý v živote podľa svojich slov vďačí za úspech aj neúspech. Každé ráno idem do práce s tým, že budem predmetom konfrontácie a útokov. Keď sa niečo podarí, ľudia to prijmú, ale väčšinou je niečo zaujímavé, až keď sa človek potkne. Dospel aj k presvedčeniu, že rastúce preferencie SNS po návrate do parlamentu sa nikomu nepáčili. "Z neúspechu sa treba poučiť a ísť ďalej, úspechu sa treba pokloniť a poďakovať. V prvom rade som sa naučil nebrať politiku osobne, nebrať osobne otázku novinára ani kritiku. Ľudom treba vytrvalo vysvetľovať, prečo niečo robíme, ako konáme," povedal. Danko si pritom uvedomil, že v politike sa nemožno spoľahnúť ani na najbližších ľudí. "Každé ráno idem do práce s tým, že budem predmetom konfrontácie a útokov. Keď sa niečo podarí, ľudia to prijmú, ale väčšinou je niečo zaujímavé, až keď sa človek potkne," povedal. Aj v súčasnosti pritom trvá na tom, že jeho rozhodnutie v lete vypovedať koaličnú zmluvu bolo účinným krokom. "Prispel k tomu, že sa ozdravili vzťahy a zlepšila sa vzájomná úcta a rešpekt koaličných partnerov pri presadzovaní ich programov. Mal som dosť toho alibizmu. Ja som štát neriadil 25 rokov ani posledné štyri roky a keď som videl vyjadrenia, ako za všetko môže minister školstva za SNS Peter Plavčan po roku vo funkcii, tak som mal dosť," odkázal. Danko chcel tiež vypovedaním zmluvy jasne definovať oblasti, za ktoré je zodpovedný. "To, aby som bojoval každý september o šesťpercentné zvýšenie platov pre učiteľov, ma už urážalo. Keď všetci vieme, že poľnohospodári potrebujú na zelenú naftu 30 až 50 miliónov eur, tak aby som musel kľačať za tieto peniaze? Bojoval som za paušálne výdavky pre živnostníkov. Tiež mi to berie silu. Údelom menšej strany vo vláde je, že ju väčšia strana môže programovo aj z hľadiska moci pohlcovať," upozornil. Nerád by po ťažko vybojovaných percentách pre SNS stranu dostal tam, odkiaľ ju dvíhal. "SNS teda povedala, že nebude súčasťou koalície, ak nebudú rešpektované jej programové priority a ciele," ozrejmil. Pre Danka bolo principiálne, aby v rezortoch, za ktoré je SNS zodpovedná, dokázala napĺňať svoje vízie. "A aby sme si prestali vzájomne kanibalizovať svoje programy. Prienik voličov Smeru-SD a SNS tu je. Ale vzťahy sa zastabilizovali a dokázali sme si veci bez emócií vyriešiť," tvrdí. Šéf národniarov je presvedčený, že keď sa SNS opäť dostala do parlamentu, jej percentá veľmi silno napredovali, čo sa, samozrejme, nepáčilo nikomu. "Preto som hovoril o systéme kolegiality, aby sa napríklad ministerka spravodlivosti Lucia Žitňanská nevyjadrovala k listom v NR SR," dodal Danko.


Francúzsky týždenník vytiahol na Fillona novú kauzu, kanceláriu prerobil na kaplnku

PARÍŽ. Francúzsky satirický týždenník Le Canard Enchainé tvrdí, že prezidentský kandidát konzervatívcov Francois Fillon dal počas svojho pôsobenia v meste Nantes prerobiť jednu z kancelárií na súkromnú kaplnku s krížom, kľačadlom a obrazmi s náboženskými motívmi. Šéf Republikánov (LR) Francois Pinte v kraji Loire-Atlantique však vo svojom tweete poprel, že by šlo o Fillonov nápad. Podľa neho kaplnka existovala už v roku 1986 - v čase, keď bol predsedom regionálnej rady gaullista Olivier Guichard. Ako podpredseda a neskôr i ako predseda regionálnej rady v kraji Pays de la Loire Fillon v Nantes pôsobil od roku 1998 do roku 2002, keď sa stal členom vlády premiéra Jeana-Pierra Raffarina. Kaplnku v sídle regionálnej rady objavili socialisti, keď preberali úrad po víťazných voľbách. Týždenník Le Canard Enchainé dodal, že Fillon, podobne ako aj súčasný predseda regionálnej rady v kraji Loire Bruno Retailleau, sa tešia priazni tradicionalistických katolíckych hnutí. Samotný Fillon sa považuje za katolíka, ale priznáva, že do kostola nechodieva každú nedeľu, vždy však vo významné sviatky. Bol to práve týždenník Le Canard Enchainé, ktorý na Fillona "vytiahol" tvrdenia, že ako poslanec Národného zhromaždenia fiktívne zamestnával svoju manželku Penelope i svoje deti. Zákon síce pripúšťa, aby poslanec zamestnával svojich príbuzných, nesmie však ísť o fiktívnu prácu. V súvislosti s týmito podozreniami je Fillon na 15. marca predvolaný na výsluch, pričom hrozí, že bude voči nemu vznesené aj obvinenie. Fillon odmieta tvrdenia, že konal v rozpore so zákonom. Kauza nazvaná Penelopegate pôsobila, že Fillonova popularita u voličov klesla a podľa prieskumov by nepostúpil do druhého kola prezidentských volieb, ktoré sa vo Francúzsku uskutočnia 23. apríla a 7. mája. Podľa prieskumov verejnej mienky, ktoré boli zverejnené v sobotu, si viac ako 70 percent francúzskych voličov želá, aby sa Fillon vzdal svojej kandidatúry. Podpora mu klesla aj vo vlastnom tábore a v súčasnosti ho podporuje len približne polovica straníkov. Le Canard Enchainé odhalil aj to, že Fillon v majetkovom priznaní, ktoré podávajú prezidentskí kandidáti, v rozpore so zákonom nepriznal pôžičku vo výške 50.000 eur. Fillon sa vyjadril, že "nepovažoval za potrebné uviesť" pôžičku v majetkovom priznaní. Antonin Levy, advokát prezidentského kandidáta, vyhlásil, že Fillon pôžičku splatil. Odmietol však spresniť, kedy sa tak stalo. Pôžičku Fillonovi podľa týždenníka poskytol blízky spolupracovník Marc Ladreit de Lacharriere, ktorý rovnako prostredníctvom advokáta odkázal: "Táto pôžička existovala a bola vrátená."


Belorítkam osadia pod Mostom SNP umelé hniezda

Minulý rok im v máji hniezda zhodili pracovníci, ktorí čistili podhľady a stĺpy na staromestskej časti mosta.

BRATISLAVA. V podhľade bratislavského Mosta SNP osadia umelé hniezda pre chránené belorítky. Inštalácia prebehne v noci na stredu (5. 4.) v koordinácii s ochranármi. Belorítkam totiž minulý rok v máji zhodili pracovníci, ktorí čistili podhľady a stĺpy na staromestskej časti mosta, 66 hniezd. "Montáž umelých hniezd je približne naplánovaný na utorok (4. 4.) o 23.00 h. Predpokladaný čas trvania je do stredy 4.30 h," uviedla pre TASR Iveta Kešeľáková. Hlavné mesto sa po minuloročnom incidente snažilo najprv belorítkam pomôcť vybudovať si nové hniezda. Podľa odporúčania ornitológov umiestnilo vodu a hlinu v blízkosti Mosta SNP, aby tak vtákom pomohlo zháňať si stavebný materiál. Ornitológovia navrhli, aby sa po vyhniezdení inštalovali na iné vhodné miesta aj umelé hniezda. SOS/BirdLife Slovensko v máji 2016 upozornila, že na bratislavskom Moste SNP bolo zničených 66 hniezd. Zlikvidovala sa tak druhá najväčšia kolónia chránených belorítok v hlavnom meste. Belorítky podľa ornitológov prišli o násady a zrejme aj o mláďatá. Podľa ornitológov spoločenská hodnota hniezd spolu so znáškami mohla dosiahnuť až 120.000 eur. Hlavné mesto argumentovalo, že hniezda zhodili pracovníci, ktorí čistili podhľady a stĺpy na staromestskej časti podmostia. Čistenie zabezpečovala na základe zmluvy o spolupráci s mestom spoločnosť J&T Real Estate. Tá sa však bránila a tvrdila, že nikto z jej zamestnancov zničenie hniezd belorítok na Moste SNP nezavinil. "Revitalizačné práce vykonával subdodávateľ," uviedla v tom čase pre TASR Daniela Stričková z J&T Real Estate s tým, že neboli upozornení na prípadné obmedzenia.


Na francúzske voľby dohliadnu desaťtisíce policajtov a vojakov

Francúzi počítajú s demonštráciami po uzavretí oznámení predbežných výsledkov.

PARÍŽ. Na bezpečný priebeh druhého kola francúzskych prezidentských volieb budú dohliadať desaťtisíce policajtov. Francúzsky minister vnútra Matthias Fekl povolal posily v objeme 50-tisíc policajtov a žandárov. Minister počíta aj so zhromaždeniami a demonštráciami po uzavretí volebných výsledkov a oznámení predbežných výsledkov. Od otvorenia volebných miestností o 08.00 h sa pridá k bežnému policajnému aparátu ďalších 50-tisíc príslušníkov, ktorí budú hliadkovať v uliciach. Policajti budú neustále v pohybe a schopní rýchlo zasiahnuť. Len v Paríži bude v pohotovosti 12.000 príslušníkov bezpečnostných zborov. "Policajní prefekti dostali jasné a presné pokyny, aby sa voľby odohrali na celom území Francúzska v čo najbezpečnejších podmienkach," vyhlásil francúzsky minister vnútra citovaný denníkom Le Figaro. Okrem toho v uliciach naďalej hliadkuje 7000 vojakov v rámci operácie Sentinelle. Tá bola spustená po útokoch na redakciu satirického časopisu Charlie Hebdo v januári 2015. Odvtedy tiež vo Francúzsku platí výnimočný stav, ktorý bol opakovane predĺžený. Úrady chcú tentoraz predísť nepokojom, aké vypukli pred dvoma týždňami počas prvého kola, keď boli o ôsmej večer vyhlásené prvé odhady výsledkov. Po uzavretí volebných miestností sa preto polícia bude sústreďovať na bezpečnosť pred inštitúciami, centrálami kampane oboch kandidátov, sídlami politických strán a v mestskej hromadnej doprave, informoval denník Le Monde. Bezpečnostné zložky budú voličom pred vstupom do volebných miestností kontrolovať obsah tašiek. Policajti budú využívať kamerový dohľad a v pohotovosti budú aj tajné služby. Viac ako 47 miliónov francúzskych voličov v nedeľu rozhodne, či sa prezidentom stane Emmanuel Macron alebo Marine Le Penová. Podľa sondáží aj analytikov je jasným favoritom Macron.


Slovenské veľvyslanectvo vo Washingtone usporiadalo vianočné trhy

Deti z českej a slovenskej školy Sokol Washington zarecitovali Mikulášku, dobrý strýčku a zaspievali Tichú noc

WASHINGTON.Veľvyslanectvom Slovenskej republiky vo Washingtone D.C. v sobotu rozvoniavala kapustnica a varené víno. Konali sa tam totiž vianočné trhy. Denník Washington Post v prehľade víkendových podujatí napísal: "Máte už teraz chuť na sviatočnú atmosféru a chceli by ste si kúpiť unikátne darčeky?" A hoci vonku bolo teplé jesenné počasie, na vianočnú atmosféru mali chuť mnohí. Pred ambasádou sa ľudia zhromaždili už štvrťhodinu pred otvorením trhov a rušno bolo po celý deň. Najviac návštevníkov prišlo v časoch, keď boli na programe vianočné koledy. Deti z českej a slovenskej školy Sokol Washington okrem iného zarecitovali Mikulášku, dobrý strýčku a zaspievali Tichú noc. Od publika si vyslúžili obrovský potlesk. Návštevníci si mohli vybrať z množstva ručne vyrábaných vianočných ozdôb a už teraz sa mohli na sviatky zásobiť medovníkmi a perníkmi. "Milujem ručne vyrábané veci a chcela som vidieť, čo sa vyrába na Slovensku. Kúpila som si množstvo milých vecí - víno a ozdoby. Bol to skvelý zážitok, veľmi som si to užila," povedala návštevníčka trhov. Veľvyslanectvo navarilo kapustnicu a v ponuke bolo aj varené víno a medovina. Popoludní sa na ne vytvoril rad siahajúci až von z budovy. "Je úžasná. Naposledy som ju pil v Bratislave," zhodnotil medovinu jeden z návštevníkov. Vďaka krásnemu počasiu si mohli ľudia vychutnať jedlo a pitie na dvore veľvyslanectva. Kapustnicu tak jedli piknikovým spôsobom - sediac na tráve. Do konca roka sa vo Washingtone uskutočnia ešte dve tradičné slovenské podujatia - mikulášsky večierok a katarínska zábava.


Kamerou na teplo sa dá prečítať, ako si zamykáte telefón

Teplo, ktoré prsty prenesú na displej či klávesnicu môže odhaliť vaše tajomstvá.

STUTTGART, BRATISLAVA. Pootočíte sa, naťukáte heslo do mobilu a opäť sa obrátite k spoločnosti s pocitom, že ste spravili všetko pre ochranu svojich dát. Vedci zo Stuttgartskej univerzity však zistili, že takáto obozretnosť nestačí. Aj po pol minúte sa pomocou termálnej kamery dajú vyčítať informácie na odhalenie hesla, PIN kódu či obrazca, ktorý slúži pre odomykanie zariadenia. Keďže ide o technológiu, ktorá sa dostáva s čoraz nižšími cenami medzi spotrebiteľov, bezpečnostní analytici varujú pred možnými zneužitiami. Ak má kamera dostatočnú citlivosť v rozpätí od 19 do 32 stupňov, spoľahlivo zachytí tepelnú stopu, ktorú za sebou zanechali prsty. Porovnaním jej veľkosti možno určiť i poradie bodov, ktorých sa prsty dotýkali. Experimenty podľa magazínu First Post ukázali, že aj 30 sekúnd po vyznačení odomykacieho obrazca na displej je možné so stopercentnou úspešnosťou symbol rekonštruovať. Pri vkladaní PIN kódov je 90-percentná úspešnosť i 15 sekúnd po jeho vyťukaní na displej. Ochranou je iba pritlačiť ruku k jeho ploche, aby vznikol krycí tepelný obrazec, ktorý dáta prekryje. Analýza využíva tradičné snímacie čipy, aké dnes nájdeme aj v niektorých mobilných telefónoch. Termovízia, ktorá bola nástrojom vedcov a energetikov je dnes dostupná pre každého - poľovníkov, elektrikárov, ale i fanúšikov technológií. Tepelnú stopu však možno prečítať i z klávesníc a iných rozhraní, takže všetci musíme prehodnotiť, či doterajšie spôsoby zabezpečenia nestrácajú svoju účinnosť.


Lieková agentúra by pomohla aj slovenskému zdravotníctvu, myslí si Drucker

BRATISLAVA. Vysoko hodnotená kandidatúra Slovenska na presídlenie Európskej liekovej agentúry (EMA) je výbornou vizitkou doterajšej práce celého prípravného tímu. Tvrdí to minister zdravotníctva Tomáš Drucker (nominant Smeru). Britský denník Financial Times vo štvrtok (9.11.) informoval, že slovenská Bratislava a talianske Miláno patria medzi najlepšie hodnotené kandidatúry na presídlenie EMA. O agentúru sa uchádza 19 členských krajín. "Bratislava reálne patrí medzi najlepšie hodnotené kandidatúry," povedala hovorkyňa Ministerstva zdravotníctva (MZ) SR Zuzana Eliášová. Slovensko zatiaľ nie je sídlom žiadnej európskej agentúry, čo je jedným z podstatných argumentov slovenskej kandidatúry. Oficiálnu podporu našej krajine zatiaľ vyslovili Česká republika a Maďarsko. O novom sídle EMA rozhodnú v Bruseli v tajnom hlasovaní 20. novembra. Bratislava má podľa Druckera dobrú strategickú polohu medzi blízkymi veľkomestami, ako Viedeň, Budapešť a Praha. Blízkosť mnohých európskych hlavných miest poskytuje podľa Druckera logistickú výhodu pre pôsobenie EMA. V porovnaní s Veľkou Britániou sú na Slovensku i menšie prevádzkové náklady na fungovanie agentúry. "Pracovníci EMA by tu mali i nižšie životné náklady pre seba a svoje rodiny," povedal Drucker. Hlavné mesto podľa neho takisto ponúka široké spektrum pracovných príležitostí, je tu množstvo pobočiek známych medzinárodných spoločností. "Zamestnanci EMA budú môcť využívať široké spektrum možností vzdelania pre deti aj dospelých vrátane množstva medzinárodných škôl," uviedol Drucker. Príchod EMA na Slovensko by podľa ministra posilnil slovenské zdravotníctvo v medzinárodnom meradle. Agentúra by perspektívne pomohla aj k vytvoreniu nových pracovných príležitostí, pripomenul minister. Znamenalo by to aj lepšie možnosti pre univerzity a výskumníkov. "Posilnili by sa aj kontakty so zahraničím," vysvetlil Drucker. EMA momentálne sídli v Londýne, musí sa však z neho presťahovať v dôsledku brexitu. Na starosti má schvaľovanie nových liekov, vykonáva dohľad nad ich bezpečnosťou, hrá dôležitú úlohu pri podpore inovácií a výskumu vo farmaceutickom priemysle. Zamestnáva stovky vysokokvalifikovaných odborníkov z celej Európy.


Tarantino chce byť najlepším filmárom na svete. A potom zmení povolanie

Americký režisér nie je prvý, kto radikálne ohlasuje koniec kariéry.

BRATISLAVA. Na svete je asi len jeden človek, ktorý si vie predstaviť, že by raz Quentin Tarantino prestal nakrúcať filmy. Je ním Quentin Tarantino. Muž, ktorý si pripadal ako najšťastnejší človek planéty, už len keď ho prijali za predavača vo videopožičovni, celkom vážne hovorí o tom, že režisérom už nebude. Spomínal to dávnejšie, teraz to potvrdil. "Pod pojmom úspech si predstavujem to, že keď ukončím kariéru, budú ma považovať za najväčšieho filmára, aký kedy žil," cituje ho portál empireonline.com. "A ja pôjdem ďalej - ako veľký umelec, nie iba filmár." Quentin Tarantino je osobnosťou, akú svetová kinematografia nikdy nemala, nikto iný nevedel skombinovať intelektuálny prístup k filmovému umeniu so zmyslom pre ľudovú zábavu. Filmy nakrúca tak, že sa dajú čítať na rôznych úrovniach od absurdného skeču po vážny spoločenský komentár. Do vážneho sveta filmu sa dostal začiatkom 90. rokov, keď bol na workshope v Sundance. Rozvíjal svoj prvý scenár Reservoir Dogs a už vtedy mu skúsenejší kolegovia hovorili: Quentin, teba budú ľudia buď milovať, alebo nenávidieť. Nič medzi tým." Koncom minulého roka mal v kinách výborný western 8 hrozných, jeho premiéru však prežil s roztrpčením. Populárne kino Cinerama Dome v Los Angeles ho nechcelo naprogramovať, uprednostnilo Star Wars VII: Sila sa prebúdza. Tarantino, filmový party boy, vtedy asi prvýkrát v živote predstúpil pred novinárov nahnevaný. Kedysi povedal, že ideálny moment na ukončenie kariéry bude, keď nakrúti desať filmov. Empireonline píše, že má ešte v pláne historický film zo 70. rokov a bližšie nedefinovanú variáciu na Bonnie and Clyde. A je celkom možné, že to nebudú jeho posledné filmy. Quentin Tarantino sa teraz síce možno vidí, ako pracuje s iným médiom, niekoľko takých ako on tu už však bolo. O skoncovaní s filmovaním už celkom vážne hovorili Luc Besson aj Steven Soderbergh, a obaja si to akosi rozmysleli. Tento text ste mohli čítať vďaka tomu, že platíte za obsah. Vážime si to.


Škoda v Ženeve predstaví vo Fabii trojvalcový motor 1,0 TSI

MLADÁ BOLESLAV, BRATISLAVA. Automobilka Škoda plánuje vo vozidlách Fabia a Fabia Combi nahradiť 1,2 l motor za nový trojvalcový agregát s objemom 1,0 litra. Menší objem, vyšší výkon. To si Škoda sľubuje od nového trojvalcového motora 1,0 TSI so štyrmi ventilmi na valec. Nový motor ponúkne vyšší výkon i krútiaci moment. Výkon základnej varianty vzrástol z 66 kW (90 k) na 70 kW (95 k), silnejšia verzia má i naďalej výkon 81 kW (110 k), ponúka ale vyšší krútiaci moment 200 Nm (doteraz 175 Nm). Spotreba nových motorov podľa automobilky klesla až o šesť percent. To je mimo iné dané trojvalcovým usporiadaním s malými voľnými zotrvačnými silami a účinným olejovým čerpadlom. Trojvalcový motor je vďaka svojej kompaktnej konštrukcii a ľahkej kľukovej skrini z hliníkovej zliatiny o desať kilogramov ľahší ako doteraz používaný motor o objeme 1,2 litra. Nízkej spotrebe pomáha i olejové čerpadlo s plynule regulovateľným výkonom, ktoré dodávaný tlak neustále prispôsobuje aktuálnemu zaťaženiu motora. Škoda Fabia s motorom 1,0 TSI (70 kW) je dodávaná s manuálnou päťstupňovou prevodovkou. Maximálna rýchlosť vzrástla o 3 km/h na 185 km/h (verzia Combi: z 185 na 187 km/h) a hodnota zrýchlenia z 0 na 100 km/h sa zlepšila o 0,3 s na 10,6 s. Spotreba a emisie škodlivín hatchbacku i kombi napriek tomu výrazne klesli, z 4,6 l/100 km (105 g CO2/km) na 4,3 l/100km (99 g CO2/km). Silnejší litrový motor dodávaný zo šesťstupňovou manuálnou prevodovkou alebo sedemstupňovou automatickou prevodovkou DSG má – rovnako ako predchodca o objeme 1,2 litra – výkon 81 kW (110 k), jeho krútiaci moment ale vzrástol zo 175 na 200 Nm. Z 0 na 100 km/h zrýchľuje Fabia s týmto motorom za 9,5 s (verzia Combi: 9,6 s), maximálna rýchlosť činí 196 km/h (verzia Combi: 199 km/h). Spotreba a emisie škodlivín trojvalcového motora o výkone 81 kW/110 k klesli u oboch verzií s manuálnou prevodovkou o 0,3 litra na 4,4 l/100km (101 g CO2/km). U verzii s prevodovkou DSG sa spotreba znížila o 0,1 litra na 4,5 l/100 km (104 g CO2/km). Fabia dostane už v základe šesť airbagov, elektronické kontroly stability a elektronické uzávierky diferenciálu XDS+. Od výbavy Ambition je štandardne k dispozícii taktiež Front Assist (asistent, pracujúci na báze radaru, ktorý má znížiť riziko kolízie) s integrovanou funkciou núdzovej brzdy (ktorá voz v prípade hroziacej kolízie zastaví). Pre nové trojvalcové verzie je k dispozícií taktiež adaptívny tempomat. Ten udržuje až do rýchlosti 160 km/h nielen zvolenú rýchlosť jazdy, ale taktiež bezpečný odstup od vozidiel pred sebou. Pri rozjazdoch do stúpania pomáha asistent pre rozjazd do kopca. Automobil sa na českom a slovenskom trhu sériove dodáva s elektronickou kontrolou tlaku vzduchu v pneumatikách. Novinkou pre modelovú radu Fabie sú služby Care Connect. Prenos dát prebieha cez zabudovanú SIM kartu vo vozidle. Ponuka zahŕňa automatické tiesňové volanie (Emergency Call, eCall), ktoré po aktivácii systému zaistí samočinné spojenie s ústredňou tiesňovej linky. Škoda Fabia s motormi 1,0 TSI vstúpi na slovenský a český trh vo výbavových stupňoch Active, Ambition, Style a i ako akčný model Trumf. K dispozícií bude i športovo ladená verzia Monte Carlo.


Rastú ako z vody. Berlínska zoo ukázala pandie mláďatá

Samica pandy veľkej Meng Meng porodila v posledný augustový deň v berlínskej zoo dve mláďatá. Išlo vôbec o prvých potomkov pandy narodených v zoo v Nemecku. Dvojičky už otvorili oči a vďaka starostlivosti Meng Meng sa vyvíjajú podľa plánov. Mláďatá strávia v zoo štyri roky a ich vrátia do Číny.


Žiga nie je celkom spokojný so znížením odmeny pre Bžána

Minister hospodárstva chce zmluvu s advokátskou kanceláriou Radomíra Bžána preveriť.

BRATISLAVA. S vyrokovaným znížením odmeny za víťazstvo v arbitráži ohľadom Vodnej elektrárne Gabčíkovo (VEG) na 2,5 % nie je šéf Ministerstva hospodárstva (MH) Peter Žiga (Smer) "úplne spokojný". Žiga to uviedol v stredu po rokovaní vládneho kabinetu v reakcii na v utorok (10.10.) oznámené zníženie odmeny pre advokáta Bžána, ktoré vyrokovali predstavitelia firmy MH Manažment. Scarlett Filipovičová z MH Manažment 10. októbra informovala, že predseda predstavenstva akciovej spoločnosti MH Manažment Branislav Bačík sa dohodol s advokátskou kanceláriou JUDr. Radomír Bžán, s.r.o., na znížení odmeny za víťazstvo v arbitráži ohľadom VEG na maximálnu výšku 2,5 % z pôvodných 11 %. "Očakával som tú sumu niekde na úrovni advokátskeho tarifu, to znamená niekde na úrovni medzi 1 až 2 %. Tým pádom to beriem na vedomie. To je celé," povedal v stredu Žiga. Výšku odmeny Žiga nepovažuje za definitívnu. "My stále pracujeme s verziou a s právnym názorom, že táto zmluva vôbec nemusí byť platná, a to z toho dôvodu, že buď ako celok alebo jej časť nemusí byť platná, pretože nebola dôkladne alebo dobre zverejnená," povedal Žiga. Súčasne dodal, že ministerstvo chce pracovať s touto alternatívou a nechá si urobiť právny názor. Žiga zároveň požiadal ministerku spravodlivosti, aby v tejto veci úzko spolupracovali a hľadali možnosť, že pôjdu aj takýmto právnym spôsobom. Zároveň avizoval, že vyvodí aj personálne opatrenia, o ktorých bude verejne informovať v najbližších dňoch. Žiga oznámil, že list od Slovenskej advokátskej komory (SAK) ohľadom odmeny dostal v stredu. "Oni to poslali, dostal som to dnes ráno. Odpoveď je, musím povedať, taká všeobecná," informoval s tým, že umožní list SAK zverejniť. Ministerka spravodlivosti Lucia Žitňanská (Most-Híd) deklarovala, že je pripravená spolupracovať s ministrom hospodárstva na tom, ako ďalej znížiť odmenu pre právnickú kanceláriu. Tá sa jej ani v súčasnej výške nepozdáva. "Nie je to adekvátne a podľa mňa je treba s tou témou ešte pracovať," uviedla. " Túto otázku nepovažujem ešte za uzatvorenú. My sme sa rozprávali ešte aj s ministrom hospodárstva a určite vás bude informovať, ale máme tam ešte nejakú predstavu, ako sa pozrieť na túto otázku," povedala Žitňanská. Ministerka si zároveň myslí, že by mala byť vyvodená aj personálna zodpovednosť. "Podľa mojej mienky je to aj na vyvodenie zodpovednosti," odpovedala na otázku, či by mal vo funkcii skončiť šéf spoločnosti MH Manažment. Podľa Žitňanskej by mali byť do budúcnosti nastavené rámce, ako postupovať v jednotlivých kategóriách prípadov pri nastavovaní zmluvných vzťahov. "Druhá vec je, že vždy je to aj zmluvný vzťah a aj tento prípad MH manažmentu je zmluvný vzťah, kde na jednej strane štát zjavne zlyhal, neurobil to dobre, a na druhej strane asi sa treba pozrieť aj na etiku právnickej profesie," doplnila ministerka s tým, že v tomto prípade ide o parketu SAK.


Lietadlu AirAsia klesol tlak v kabíne, muselo sa vrátiť do Perthu

SYDNEY. Lietadlo nízkorozpočtovej spoločnosti AirAsia, letiace v nedeľu z austrálskeho mesta Perth na indonézsky ostrov Bali, prudko kleslo o približne 6 000 metrov a muselo sa vrátiť na letisko v Perthe. Príčinou incidentu bola strata tlaku v kabíne, informovala agentúra DPA. Austrálsky úrad pre bezpečnosť dopravy, ktorý celú udalosť vyšetruje, uviedol, že k poklesu tlaku v kabíne došlo vo výške 10 363 metrov. Lietadlo typu Airbus A320 so 145 ľuďmi na palube muselo podľa agentúry AP v priebehu deviatich minút klesnúť do výšky 3 048 metrov, v ktorej možno dýchať bez pomoci kyslíkových masiek. Lietadlo sa na letisko v Perthe vrátilo 78 minút po štarte. Po bezpečnom pristátí lietadla v Perthe sa niektorí cestujúci sťažovali na neprofesionálne správanie palubného personálu, ktorého členovia údajne hystericky kričali, vyzývali ich, aby si nasadili kyslíkové masky a pripravili sa na núdzové pristátie. Niektorí z nich dokonca plakali a modlili sa. Austrálčania, ktorí boli na palube airbusu, navyše nevedeli, čo sa deje, pretože pokyny palubného personálu neboli vydávané v angličtine. K incidentu došlo len týždeň po tom, čo lietadlo spoločnosti AirAsia muselo v dôsledku zlyhania jedného z dvoch motorov núdzovo pristáť v Perthe.


Navaľnyj zažaloval Putina za obmedzovanie slobody prejavu

Putin mal nariadiť úradom po celom Rusku, aby zamietali žiadosti o povolenie demonštrácií.

MOSKVA. Ruský opozičný politik Alexej Navaľnyj v piatok na moskovskom súde podal žalobu na prezidenta Vladimira Putina za to, že obmedzuje slobodu prejavu a zakazuje opozičné demonštrácie. Ako Navaľnyj vysvetlil na videu, ktoré tradične umiestnil na YouTube, je si istý, že Putin osobne nariadil úradom po celom Rusku, aby zamietali žiadosti o povolenie demonštrácií, ktoré zvoláva Navaľnyj alebo jeho stúpenci. Dôvodom je podľa Navaľného to, že súčasná ruská moc začína mať vážny strach z opozície. Navaľnyj je v Rusku aktuálne najviditeľnejším a najpopulárnejším Putinovým kritikom. Zorganizoval proti nemu a jeho vláde viacero masových protestov a prostredníctvom investigatívnych videí, ktoré zverejňuje na YouTube, odkrýva najmä majetkové pozadie ruských predstaviteľov. Navaľnyj sa chystá kandidovať za prezidenta Ruska vo voľbách v roku 2018, no podľa Ústrednej volebnej komisie jeho kandidatúra nie je možná pre februárové usvedčenie zo sprenevery v kauze Kirovles a následný podmienečný trest. Aktivista však toto rozhodnutie odmieta ako politicky motivované.


STĹPČEK ŠÉFREDAKTORKYAj my sme Henry

Stĺpček šéfredaktorky

Minúta po minúte

Košická akcia

Bystrická minúta

Populisti už roky kričia, že cudzinci roznesú násilie ako nový druh infekcie. Lenže táto krajina už má svojich vlastných násilníkov.

Henry John Serafica Acorda zomrel za slušnosť a na slušnosť. Na Slovensku, kde posledné mesiace desaťtisíce ľudí volali po slušnej krajine. Juraj Hossu ho kopal do hlavy za to, že sa zastal svojich kolegýň. Potom sa odfotil s vyloženou nohou na Henryho tele ako s trofejou. Svojho primitivizmu a násilia. Populisti už roky kričia, že cudzinci v našej krajine roznesú násilie ako nový druh infekcie. Lenže táto krajina už má svojich vlastných násilníkov. Má svojich primitívov posmelených rečami o cudzom nepriateľovi. A predstavou o nadradenosti toho, čo je „naše slovenské“.Henryho príbeh vteká na miesta, kde sa zbierajú naše traumy: vražda Daniela Tupého, útok na basketbalistku tmavej pleti, bitka pri Mariatchi alebo rasizmus nás každodenný.Aj Obchodná ulica rozhoduje o tom, v akej krajine žijeme. Či nenávisť, násilie a licencia kopať cudzinca do hlavy preváži nad slušnosťou a odvahou postaviť sa na stranu tých, čo sú odkázaní na našu pomoc. A to aj vtedy, ak nemáme svaly a sotva by sme sa dokázali brániť akýmkoľvek kopancom. Lebo aj my sme Henry.


Slovensko je vo finále súboja o novú automobilku, tvrdí Kažimír

BRATISLAVA. Slovensko sa dostalo do finálneho boja o ďalšiu automobilku, o ktorej sa už dlhší čas špekuluje. Povedal to minister financií Peter Kažimír na diskusnom fóre Hospodárskych novín. "Bojujeme o ďalšiu automobilku, ktorú každý pozná a v ktorej vozidlách mnohí jazdíte. Prekvapilo ma, že sme vo finále. V najbližších mesiacoch sa dozvieme výsledok," uviedol Kažimír, bez toho, aby spresnil o akého investora ide. Dodal, že investícia by smerovala na východ krajiny, kde je vyššia nezamestnanosť ako v rozvinutejších regiónoch na západe Slovenska. Už skôr sa špekulovalo o možnej investícii nemeckej automobilky BMW či menej známeho čínskeho výrobcu elektromobilov Zhi Dou, ktorý patrí do rovnakej skupiny ako výrobca osobných áut Volvo. Vláda v apríli odštartovala prípravy na vznik strategického parku neďaleko Košíc, potenciálnych investorov v lokalite však predstavitelia vlády nespresnili. Slovensko je v prepočte na obyvateľa už v súčasnosti najväčším výrobcom áut na svete. Automobilový priemysel je jedným z hlavných ťahúňov ekonomiky, kde vyrába autá nemecký Volkswagen, kórejská Kia Motors a francúzska skupina PSA. Novú továreň stavia aj britská automobilka Jaguar Land Rover.


Fialková získala ďalšiu medailu, je vicemajsterkou sveta v stíhacích pretekoch

V Česku prebiehajú MS v letnom biatlone.

NOVÉ MĚSTO NA MORAVĚ. Striebornú medailu na majstrovstvách sveta v letnom biatlone vybojovala v Novom Měste na Morave v stíhacích pretekoch Paulína Fialková. Slovenská biatlonistka za zlatou Češkou Veronikou Vítkovou zaostala na 10-kilometrovej trati o 21,8 sekundy, tretia dobehla Kazaška Galina Višnevská (+27,7). Zlatá zo šprintu Fialková mala náskok na štarte pred Hojniszovou sedem a pred Višnevskou 23 sekúnd. Po štvrtej a piatej nepresnej rane v ležke sa však jej situácia výrazne zmenila, na čele sa ocitla Vítková pred Višnevskou a Ukrajinkou Pidhrušnou, všetky s čistou streľbou. Fialkovej patrila štvrtá priečka so stratou 27,0 na Češku. Druhú ležku už zvládla slovenská biatlonistka s istotou a posunula sa vpred na tretiu priečku, na prvé miesto Višnevskej jej chýbalo 24,6 sekundy. Úvodný stojkový výstrel Fialkovej minul terč a na jej postavení sa veľa nezmenilo. So štvrtou priečkou si niesla aj stratu 37,2 sekundy na vedúcu Vítkovú. V dramatickej záverečnej streľbe stojmo najskôr Vítková netrafila posledný terč, Hojniszová prvý a piaty, Višnevská prvý a Fialková úplne posledný. Pred finišom vzniklo poradie s Vítkovou na čele, hneď za ňou figurovali Fialková (+40,6) a Višnevská (+43,5) s Hojniszovou (+51,6). Rovnaké poradie zostalo aj v cieli a Fialková, ktorá stihla ešte náskok Vítkovej zredukovať o polovicu, sa po zlate zo šprintu radovala zo striebra. "Dnes som sa necítila na trati perfektne a aj preto som rada, že k zlatej pribudla strieborná 'placka'. Ďakujem organizátorom za skvelú atmosféru," napísala Paulína Fialková na facebooku. Ženy - stíhacie preteky na 10 km: Juniorky - stíhacie preteky na 10 km: Juniori - stíhacie preteky na 12,5 km: